text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Corinz 1
Cjapitul 8
Lis cjars sacrificadis ai idui
8 1 Sul cont des cjars sacrificadis ai idui, nô o savìn, parcè che ducj o vin di vê la sience. Ma la sience e sglonfe, invezit l’amôr al fâs sù. 2 Se un al crôt di savê alc, nol à ancjemò imparât il mût che si à di savê. 3 Invezit chel che i vûl ben a Diu, al è cognossût di lui. 4 Sul cont po dal mangjâ lis cjars sacrificadis ai idui, nô o savìn che un idul nol è nuie tal mont e ch’and è un Diu sôl. 5 Di fat se ancje cualchidun che al fos fat passâ par divinitât tal cîl e su la tiere, come che in efiets and è une vore di dius e une vore di signôrs, 6 par nô and è un Diu sôl, il Pari, e dut al diven di lui e nô o sin par lui; e un Signôr sôl, Gjesù Crist, che midiant di lui al è dut e ancje nô o sin midiant di lui.
7 No ducj però a àn la sience; anzit cualchidun, pal fat di vê praticât i idui fin cumò, al mangje lis cjars come cjars sacrificadis ai idui, e la sô cussience, debule come ch’e je, si magle. 8 No sarà di sigûr une mangjative a svicinânus a Diu; e nancje, stant cence, o vignìn a pierdi alc, come che mangjant no ’nt vuadagnìn nuie. 9 Stait atents però che cheste vuestre libertât no fasi inçopedâ i plui debui. 10 Di fat se un ti viodès te, che tu âs sience, a gustâ tun templi di idui, la cussience di chest om debul no saressie invoade a mangjâ lis cjars sacrificadis ai idui? 11 E ve che, par colpe de tô sience, si ruvine il debul, il fradi che Crist al è muart par lui. 12 E pecjant cussì cuintri dai vuestris fradis e ferint la lôr cussience debule, o pecjais cuintri di Crist. 13 Par chel, se une mangjative e scandulize gno fradi, no mangjarai cjar mai plui e mai altri, par no scandulizâ gno fradi.
Notis:
- 8,1 - Cuant che si faseve un sacrifici, une part ur tocjave ai predis, une si le brusave pal idul, une part si le mangjave cui parincj e cui amîs e ce ch’al restave si lu vendeve. Podevial un cristian comprâ di cheste cjar o no? Chest il câs.
- 8,12 - Pauli al dà doi principis di fonde: i dius no son e duncje lis cjars sacrificadis ai idui no son sacrificadis a nuie e al è come che no fossin sacrificadis; no si à di dâur scandul a di chei che no capissin cheste robe e ch’a restaressin sconsortâts.


c: text/html

text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Corinz 1
Cjapitul 11
Vuardâsi de idolatrie
11 1 Fasêtsi miei imitadôrs, come che jo lu soi di Crist.
Il vêl des feminis te semblee
2 Us laudi parcè che si visais simpri di me e o tignîs cont des tradizions che us ài consegnadis. 3 O vuei però ch’o savês che cjâf di ogni om al è Crist, e cjâf di ogni femine al è il so om, e cjâf di Crist al è Diu. 4 Ogni om ch’al predicje o al profete cul cjâf taponât, al mancje di rivuart al so cjâf. 5 Cussì ogni femine ch’e predicje o e profete cence vêl sul cjâf, e mancje di rivuart al so cjâf, come s’e fos rocade. 6 Se duncje une femine no si tapone il cjâf, al è miôr che si tosi. Ma se par une femine e je une vergogne taiâsi i cjavei o jessi rocade, alore che si meti alc sul cjâf.
7 L’om nol à di taponâsi il cjâf, parcè che al è litrat e glorie di Diu, biel che la femine e je glorie dal om. 8 Parcè che nol è l’om ch’al ven fûr de femine ma la femine dal om; 9 e nancje nol è stât creât l’om pe femine ma la femine pal om. 10 Par chel la femine e à di puartâ sul cjâf un segnâl dal podê, par vie dai agnui. 11 Cun dut a chel, però, tal Signôr, ni la femine no je cence l’om ni l’om nol è cence la femine. 12 Di fat se la femine e ven fûr dal om, ancje l’om al à la vite midiant de femine, e dut al ven di Diu. 13 Judicait dibessôi: us semeial just che la femine e prei denant di Diu cence nuie sul cjâf? 14 E no nus insegnie la nature stesse che e je une vergogne par un om lassâsi cressi i cjavei, 15 biel che pe femine al è un onôr lassâsai cressi? La cjavelade i è stade dade come une sorte di vêl. 16 Se po cualchidun al à gust di protestâ, nô no vin cheste usance e nancje lis glesiis di Diu.
La celebrazion eucaristiche
17 E intant che us doi chescj ordins, no pues laudâus, parcè che lis vuestris riunions no van pal miei ma pal piês. 18 O sint prin di dut che, cuant che si dais dongje in semblee, o vês dome divisions fra di vualtris; e no stenti a crodilu. 19 Di fat al è ben ch’a vegnin fra di vualtris ancje divisions, par che si palesin fra di vualtris chei ch’a crodin pardabon. 20 Sicheduncje, cuant che si dais dongje, il vuestri nol è plui un mangjâ la cene dal Signôr. 21 Di fat ognidun, cuant che al cjape part a la cene, si mangje prime il so past, e cussì un al à fan e chel altri al è cjoc. 22 Po no vêso lis vuestris cjasis par mangjâ e par bevi? O volêso discreditâ la glesie di Diu e fâ tignî malapaiât chel che nol à nuie? Ce àio di dîus? à io di laudâus? In chest propit no us laudi gran!
23 Jo o ài vût dal Signôr ce che us ài consegnât: che il Signôr Gjesù, te gnot che lu àn tradît, al à cjapât sù il pan, 24 e, fat il ringraciament, lu à crevât e al à dit: “Chest al è il gno cuarp, ch’al è par vualtris; fasêt chest in memorie di me”. 25 Te stesse maniere, dopo di vê cenât, al à cjapât sù ancje il cjaliç disint: “Chest cjaliç al è la gnove aleance tal gno sanc; fasêt chest, ogni volte ch’int bevarês, in memorie di me”. 26 Sicheduncje ogni volte che vualtris o mangjais chest pan e o bevês chest cjaliç, o contais la muart dal Signôr, fin che nol torne. 27 Poben chel ch’al mangje il pan o al bêf il cjaliç dal Signôr cence jessi degn, al varà di rispuindi dal cuarp e dal sanc dal Signôr. 28 Alore ognidun che si scrutini ben e po ch’al mangji di chest pan e al bevi di chest cjaliç; 29 parcè che chel ch’al mangje e al bêf cence disserni il Cuarp, al mangje e al bêf la sô condane. 30 Al è par chel che fra di vualtris and è tancj malâts e int che no pò movisi, e une vore di lôr a son muarts. 31 Se si scrutinassin dibessôi, no saressin judicâts; 32 ma, visâts dal Signôr, o vignìn corezûts par no jessi condanâts, dopo, insieme cul mont.
33 Par chel, fradis miei, cuant che si dais dongje pe cene, spietaisi un cul altri. 34 E se un al à fan, ch’al mangji a cjase, par no che o vedis di dâsi dongje pe vuestre condane. Pal rest, o darai ordins cuant che o vignarai.
Notis:
- 11,4 - Pauli al cîr di tirâ fûr lis resons des usancis ch’al veve insegnadis a Corint. Nissune maravee ch’al messedi dutrinis cristianis cun usancis ebraichis, là che lis feminis a jerin tal ultin puest.
- 11,10 - Nol è par nuie clâr chest riferiment ai agnui.
- 11,14 - Si trate di usancis, no di robis di fonde de religjon. Se la fede e jentràs in chescj cantins, dulà saressie chê libertât de leç ch’al bat e al strabat Pauli?
- 11,18 - S’a jerin cussì dividûts di fûr (1 Cor 1,12), al jere dome di spietâsi che cheste division le puartassin ancje in glesie.
- 11,20 - A usavin fâ la cene propit come che le veve fate il Signôr, mangjant ducj insieme ce che ducj a vevin puartât. Dome che a Corint ognidun al pocave jù la sô robe.
- 11,23 - Par fâur capî cetant grant ch’al jere il disordin ch’a fasevin, ur conte cemût ch’e jere stade la cene dal Signôr.
- 11,28 - Prin de cene dal Signôr, si à di cjalâsi ben cemût che si è dentri vie.
- 11,29 - Pauli al crôt tal cuarp e tal sanc dal Signôr de cene eucaristiche, se no nol starès in pîts l’argoment cuintri des usancis dai cristians di Corint.
- 11,30 - I malans di chei di Corint a jerin cjastics che Diu ur mandave pal lôr ben. No si pò però fânt une regule ch’e vali simpri e par ducj.

robotstxt: allowed

filter: keep


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Corinz 1
Cjapitul 6
I procès denant dai paians
6 1 Isal cualchidun fra di vualtris ch’al à une cuistion cuntun altri e si fâs judicâ di chei cence justizie e no dai sants? 2 Po no savêso che i sants a judicaran il mont? Se duncje vualtris o judicais il mont, no sêso bogns di judicâ cagneris di nuie? 3 No savêso ch’o judicarìn adiriture i agnui? Tant miôr lis robis di cheste vite!
4 Par chel, s’o vessis di judicâ su lis cuistions di ogni dì, metêt a fâ di judiçs i plui piçui de vuestre glesie. 5 Lu dîs par che si vergognais. Sichè no varessis fra di vualtris nissun om di sintiment in grât di fâ sentence fra fradis? 6 Che anzit un fradi al ven clamât in tribunâl dal fradi e ancjemò denant di int cence fede? 7 Cence dî che al è za une disgracie barufâsi un cul altri. Parcè no sopuartâ pluitost un dituart? 8 Vualtris invezit o fasês injustizie e o dais damp, e ancjemò ai fradis! 9 Po no savêso che chei cence justizie no ereditaran il ream di Diu? No stait a fâsi inlusions: ni i sporcacjons, ni i idolatris, ni i adultars, 10 ni i femenins, ni i pervertîts, ni i laris, ni i avârs, ni i cjochelis, ni i lengons, ni i ladrons no ereditaran il ream di Diu.
11 E cussì al jere ancje cualchidun di vualtris; ma o sês stâts lavâts, o sês stâts santificâts, o sês stâts justificâts tal non dal Signôr Gjesù Crist e tal Spirt dal nestri Diu.
La tentazion de sporcjetât
12 “Dut mi è permetût!”. Ma no dut al fâs ben. “Dut mi è permetût!”. Ma jo no mi lassarai paronâ di nuie. 13 “La bocjade e je fate pe panze e la panze e je fate pe bocjade”. Ma Diu al fruçarà tant une che chê altre. Il cuarp nol è pe sporcjetât ma pal Signôr, e il Signôr al è pal cuarp. 14 E Diu, ch’al à resussitât il Signôr, nus resussitarà ancje nô cu la sô potence.
15 Po no savêso che i vuestris cuarps a son parts dal cuarp di Crist? Alore cjaparaio sù lis parts di Crist e lis fasaraio deventâ lis parts di une sdrondine? Mai, vie po! 16 Po no savêso che chel che si dà dongje cuntune sdrondine al devente une cjar sole cun jê? I doi a deventaran , al dîs, un cuarp sôl . 17 Ma chel che si dà dongje cul Signôr al devente un spirt sôl cun lui. 18 Stait lontans de sporcjetât! Ducj i pecjâts che l’om al fâs a son fûr dal cuarp; ma chel ch’al fâs porcariis al pecje cuintri dal so cuarp. 19 Po no savêso che il vuestri cuarp al è il santuari dal Spirtu Sant ch’al è in vualtris, che lu vês vût di Diu e che no si partignîs? 20 O sês stâts comprâts a cjâr presit. Alore glorificait Diu tal vuestri cuarp!
Notis:
- 6,1 - Si trate di une cuistion che pal nestri mût di vivi e di resonâ no à trope impuartance: un cristian al veve clamât in cause un altri cristian. “Chei cence justizie” a jerin i paians. I ebreus a vevin pardut i lôr tribunâi, a pene ch’a rivavin a jessi un troput. Pauli al à tal cjâf di plantâ un sisteme edentic ancje pai cristians.
- 6,12 - Al rispuint a la mentalitât gjenerâl d’in chê volte. Cumò o disìn che a son robis “naturâls”. La rispueste di Pauli no à pierdût nuie ni di atualitât ni di impuartance.
- 6,15 - No dome l’anime ma ancje il cuarp di chel ch’al crôt al è di Crist, pa la cuâl, lant cuntune sdrondine, si ofint Crist.
- 6,16 - Gjen 2,24.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjoel
Cjapitul 1
Titul
1 1 Peraule dal Signôr che i je stade dite a Gjoel, fi di Petuel.
JUDIZI E PROMESSIS PAR GJUDE
Lamentazions
2 Sintît cheste, anzians,
scoltait ducj, int de tiere.
Ise mai capitade une tâl tai vuestris dîs
o tai dîs dai vuestris vons?
3 Contaitlu ai vuestris fîs
e i vuestris fîs ai lôr fîs
e i lôr fîs a la ete ch’e ven dopo.
4 Il vanzum dal vier lu à sfulminât il zupiot
e il vanzum dal zupiot lu à sfulminât la ruie
e il vanzum de ruie lu à sfulminât il zupet.
5 Sveaitsi, cjochetons, e craçait!
Lamentaitsi ducj vualtris ch’o bevês vin,
pal most che us è stât gjavât di bocje!
6 Un popul al plombe su la mê tiere;
al è fuart e no si rive a contâlu.
I siei dincj a son dincj di leon,
al à masselârs di leonesse.
7 Al à ridusudis lis mês vîts a un grum di vidicis,
i miei fiârs a tais di len sec;
ur à gjavade dute la scuarce, ju à butâts jù,
i lôr ramaçs a son deventâts blancs cjandits.
8 Vai, come une fantate vistude di sac
pal nuviç de sô zoventût.
9 Ufierte e libagjon a son scomparidis
de cjase dal Signôr.
A fasin corot i predis,
i servidôrs dal Signôr.
10 La campagne e je scrodeade,
il teren al è in corot:
parcè che il forment al è fiscât,
most no ’nd è plui,
il vueli al è finît!
11 Splaçaitsi di muse, vualtris ch’o lavorais la tiere,
berlait, vualtris ch’o coltais la vît,
pal forment e pal vuardi:
dut il racolt dai cjamps al è lât pierdût.
12 La vît si è secjade,
il fiâr si è scridelît;
il miluçâr ingranât, insieme cu la palme e il miluçâr,
ducj i arbui dal cjamp si son secjâts.
Propit, e je sparide la ligrie
framieç de int.
Invît a fâ pinitince
13 Peaitsi il sac tor de vite, dait sù il lament, predis,
berlait, servidôrs dal altâr.
Vignît, veglait vistûts di sac,
servidôrs dal gno Diu.
De cjase dal vuestri Diu e je scomparide
ufierte e libagjon.
14 Ordenait il dizun,
clamait a semblee,
dait dongje i anzians,
dute la int de tiere
te cjase dal Signôr vuestri Diu
e berlait viers dal Signôr!
La zornade dal Signôr
15 Joi, la zornade!
Propit! La zornade dal Signôr e je dongje,
e ven come il fruç di Chel ch’al pò dut!
16 Po no ise vere? Denant dai vuestris vôi
al è scomparît il mangjâ;
de cjase dal nestri Diu
la ligrie e la gjonde.
17 E je secjade dute la semence
dentri tes cumieriis;
si son disvuedâts i depuesits,
a son sdrumâts i cjascj
parcè che il forment al è finît.
18 Cemût che si lamente il besteam!
Lis mandriis dai bûs a van indenant a sorte
Parcè che no cjatin plui passon.
Ancje i trops des pioris le stan paiant!
Preiere di Gjoel
19 O berli viers di te, Signôr!
Il fûc al à fiscâts
i passons de pustote;
la flame e à consumadis
dutis lis plantis dal cjamp.
20 Ancje i nemâi de campagne
a berlin viers di te,
parcè che i riui si son suiâts
e il fûc al à fiscâts i passons de pustote.
Notis:
- 1,1 - Il non dal profete, ch’al vûl dî “Il Signôr al è Diu”, al salte fûr ancje di altris bandis de Bibie. Chel dal pari dome culì.
- 1,4 - Si tratial di cuatri ondadis di zupets o di cuatri moments de vite dal zupet o di cuatri insets diferents?
- 1,7 - Lis vîts e i fiârs a jerin l’ornament plui biel de Tiere prometude.
- 1,9 - I predis a fasin corot parcè che a son restâts cence sostentament e cence funzions.
- 1,11 - Il forment e il vuardi a jerin lis culturis plui slargjadis in Israel.
- 1,13 - I predis a son servidôrs dal altâr e rapresentants dal popul denant dal Signôr.
- 1,14 - A vegnin contâts, par ordin, ducj i moments di une liturgjie publiche di penitince.
- 1,15 - La zornade dal Signôr e je un dai grancj temis de predicazion profetiche. Par Gjoel si trate di une zornade vicine, grande e tremende.
- 1,18 - La desolazion no cjape dome i cjamps, ma ancje i passons, là che no ’nd è plui un fîl di jerbe nancje pes pioris.
- 1,20 - Ancje i nemâi de campagne. No podìn no pensâ a la cerve, ch’e brame di ristorâsi tune risultive di aghe (Sal 42,2).


text:
SÊT DI MATINE
Cheste ca sot a è nade un pâr di mês indaûr, ma dome îr di sere le ai finude.
SÊT DI MATINE
Lûs ch’a cuche pal barcon Siet di matine Aiar e passarins
I libris Si metin lis tiracjis E van fûr a cjapâ la coriere Picjâts su lis spalis dai fruts
Il cafè Al sgrasaie cence sedi malât Regalant une tos preseade
Lis televisions s’impiin Pandint di bêçs forecj e di lunaris La ch’al sucêt che il roc Al mangje i pes E il leon Si pese su la belance
E intant chê lis cjasis S’indurmidissin cui voi vierts Dute le zornade E à za sêt di matine.


text:
Machine di Turing
La machine di Turing e je un model astrat di machine calcoladore, inventât tal 1936 di Alan Turing par dâ une definizion precise di algoritmi, o 'procedure mecaniche'. Come model e je usade ancjemò un grum inte informatiche teoriche, specialmentri inte teorie de complessitât e inte teorie de calcolabilitât. La tesi che e dîs che une machine di Turing e je efetivamentri un model precîs di procedure mecaniche in matematiche e logjiche e je clamade tesi di Church-Turing.
Une machine di Turing che e pues simulâ il funzionament di ogni altre machine di Turing e je cognossude come machine di Turing universâl o semplicementri machine universâl, come Turing stes al à dit tal 1947:
- Si pues mostrâ che a une singule machine di chel gjenar si pues fâ fâ il lavôr di dutis. Si podarès di fat doprâle come model di ogni altre machine. Cheste machine speciâl e podarès jessi clamade machine universâl.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Romans
Cjapitul 9
part dogmatiche
La cuistion de incredulitât dai gjudeus
9 1 O dîs la veretât unît come ch’o soi a Crist; no dîs bausiis e la mê cussience mal conferme in union cul Spirtu Sant: 2 o ài grant dolôr, un aviliment tal gno cûr che nol soste. 3 Di fat o bramarès di jessi maludît di Diu, taiât fûr di Crist pal ben dai miei fradis, ch’a son de mê stesse gjernazie seont la cjar. 4 Di fat lôr a son israelits, e je lôr la fiolance di anime, la glorie, lis aleancis, a lôr ur è stade dade la leç, lôr al è il cult, lôr a son lis promessis, 5 lôr a son i patriarcjis, di lôr al salte fûr Crist par chel ch’al rivuarde la sô nature umane, lui ch’al parone dut, ch’al è Diu e benedît tai secui. Amen.
6 No ch’e sedi colade di bant la peraule di Diu. Di fat no ducj chei ch’a saltin fûr di Israel a son Israel. 7 E nancje pal fat che a saltin fûr di Abram a son ducj siei fîs, ma in Isac e sarà la tô dissendence . 8 Tant a dî: no pal fat ch’a son fîs de cjar a son ancje fîs di Diu, ma dome i fîs de promesse a saran calcolâts come dissendence. 9 Di fat la promesse e dîs cussì: O tornarai chi di te l’an ch’al ven e Sare e varà un frut . 10 No dome jê; che ancje Rebeche e à vude fiolance di un om sôl, Isac nestri pari. 11 Cuant che no jerin inmò no nassûts, cuant che no vevin inmò fat nuie di ben o di mâl – par che la predeterminazion di Diu e restàs seont la sô sielte e no dipendès des oparis ma de iniziative di chel ch’al clame – 12 i è stât dit: Il plui grant al sarà famei dal plui piçul . 13 Come ch’al è stât scrit:
I ài volût ben a Jacop
e o ài odeât Esaù.
Diu nol è injust cul popul gjudaic
14 Alore ce vino di dî? Che Diu nol è just? Ma vie po! 15 Di fat i dîs a Mosè:
O varai compassion di chel che o vuei vê compassion,
o varai dûl di chel che o vuei vê dûl.
16 Pa la cuâl l’iniziative no je dal om ch’al vûl o ch’al côr, ma di Diu che al à remission. 17 Di fat la Scriture i dîs al faraon: Ti ài alçât sù propit par chel, par fâti palpâ trop fuart ch’o soi jo e par che il gno non lu cognossin par dut il mont. 18 Sicheduncje al à remission di cui ch’al vûl e al indurìs cui ch’al vûl.
L’azion trassendent di Diu e je incomprensibil pe inteligjence umane
19 Però tu podaressis dîmi: “Ma alore parcè cridial? Cui àial mai rivât a metisi cuintri de sô volontât?”. 20 Ma cui sêstu tu om, che tu olsis contindi cun Diu? Il vâs di crep olsaraial forsit dîi a di chel che lu à fat: “Parcè mi âstu fat cussì?”. 21 Il vasâr no isal forsit paron espotic de argile, di mût che cul stes grum di argile al pò fâ tant un vâs distinât a robis grandis che un vâs distinât a robis plui ordenariis? 22 Se Diu, volint mostrâ in concret la sô rabie e fâ cognossi ce ch’al è bon di fâ, al à sopuartât cun tante pazience i vâs de rabie prontâts pe ruvine, 23 cul fin di fâ cognossi la ricjece de sô glorie in vâs di misericordie ch’al veve za prin prontâts pe glorie, 24 tant a dî par nô, che lui al à clamâts no dome fra i gjudeus ma ancje fra i paians, no jerial paron di fâlu?
25 Al è propit ce ch’al dîs Osee:
O clamarai gno popul chel che nol jere gno popul
e mê preferide chê che no jere la preferide.
26 E al sucedarà che tal stes lûc che ur è stât dit:
“Vualtris no sês il gno popul”,
li ur disaran fîs dal Diu vîf.
27 E sul cont di Israel, Isaie al dîs:
Se ancje il numar dai fîs di Israel
al fos come il savalon dal mâr,
dome un rest si salvarà:
28 Parcè che il Signôr al colmarà la sô peraule su la tiere,
adimplen e in curt.
29 E come ch’al à profetât Isaie:
Se il Diu des schiriis
nol ves lassade une dissendence,
o saressin deventâts come Sodome,
precîs edentics di Gomore.
30 Ce vino di dî, alore? Che i paians, che no pontavin a la justificazion, a àn cjapade la justificazion, la justificazion che e ven de fede. 31 Invezit Israel, ch’al pontave a la leç che di jê e vignive la justificazion, nol è rivât a la pratiche de leç. 32 Parcè po? Parcè che no le àn cirude de fede, ma come se e vignìs des oparis. Si son inçopedâts te piere ch’e fâs colâ , 33 come ch’al è scrit:
Ve che jo o met in Sion une piere di scandul
che s’inçopedisi,
e chel ch’al crodarà in jê nol restarà malapaiât.
Notis:
- 9,1 - Fin chi Pauli al à sclarît il so pinsîr che cence fede no je justificazion. Ma cemût si spieghial che Israel, il popul des promessis di Diu, in font al è stât rifudât?
- 9,5 - Une schirie di vantaçs, un plui grant di chel altri, soredut l’ultin, ch’al dîs clâr e tont che Crist al è di divignince gjudaiche.
- 9,7 - Gjen 21,12.
- 9,9 - Gjen 18,19.
- 9,10 - Une sielte dibot compagne si le à cuant ch’a nassin i doi gimui di Isac e di Rebeche, Esaù e Jacop o Israel (Gjen 25,19-28).
- 9,12 - Gjen 25,23; Ml 1,2-3.
- 9,13 - Diu al è stât di peraule. I à volût ben a Jacop ancje se nol mertave, come ch’al à metût di bande Esaù ancje se no lu mertave. Jacop e Esaù a son, culì, doi popui, no dôs personis.
- 9,15 - Dt 32,4; Es 33,19.
- 9,17 - Es 9,16.
- 9,20 - Is 29,16; 45,9; Gjer 18,6.
- 9,25 - Os 2,25; 1 P 2,10.
- 9,26 - Os 2,1.
- 9,27 - Os 2,1; Is 10,22-23; Rm 11,5.
- 9,29 - Is 1,9.
- 9,33 - Is 28,16; 8,14; Rm 10,11.


text:
O
O al è il decim cuint segn dal alfabet furlan.
Storie[cambie | modifiche il codiç]
Il segn al derive dal semitic Ayin (voli), che inte origjin al rapresentave une consonant.
The Greeks are thought to have come up with the innovation of vowels, and lacking a pharyngeal consonant, employed this letter as the Greek O to represent the vowel /o/, sun mantignût tes lenghis etrusche e latine. Te lenghe greche, plui tart, e fo introdusude une variante par distingui il sun lunc (Omega, "O grande") de o curte (Omicron, "o piçule").
Significâts[cambie | modifiche il codiç]
Chimiche[cambie | modifiche il codiç]
- O al è il simbul dal ossigjen


text:
San Marc al è un piçul paîs che al fâs part dal Comun di Merêt di Tombe. Metût intal mieç dal Friûl, al è l’unic paîs de Regjon che al puarte chest non. Al è probabil che ator l’an 1000 a sedi stade inte zone ocupade dal paîs une gleseute in onôr dal Sant, cun dulintor une piçule plêf. Di chi a scomence la storie di San Marc…
San Marc si presente dal cîl come un paîs a “crôs”, cussì come lu fasin lis cuatri viis principâls. Si cjate intune posizion strategjiche: a nord Feagne e San Denêl, a sud Basilian e Mortean, a est Pasian e Udin, a ovest Sedean e Codroip. Viodin la mape dal paîs dal cîl…
Il paîs si svilupe cuntune superficie di cirche un chilometri cuadri e, come che à mostre la figure, al è ator piturât dal vert dai cjamps, segn di une lungje tradizion agricule, cumò scuasit sparide. Il paîs al è piçul, ma tant biel. Di fat nus plâs ripuartâ lis peraulis di Pre Fabio che tal 1885 cussì al scriveve di chest cjanton dal Friûl:
Tra la mont e la marine, tra la Tôr e il Tiliment,
je une vile pizzinine, che le ai fisse simpri in ment.
Al’e un grop di trente cjasis che nol vâl un carantan.
Pur che vite in che campagne ‘e mi plâs pui di Milan.
O vin pensât di faus viodi il nestri paîs, doprant cualchi foto: la place, lis stradis principâls e soredut la Glesie di San Marc, vere opare di art, indulà che le Comunitât si identifiche.
Insom da pagjine, o podarês viodi lis fotos dal paîs e da glesie. Buine vision!
O volin ancje publicâ sul nestri sît il sun des nestris cjampanis, inconfondibil tra tancj, soredut par un paesan “vêr”. Di fat chest sun, che al riprodûs lis cjampanis a fieste (sunadis a trê: grande, mezane e piçule) al jentre tal cûr e al è dificil dismenteâlu. Par scoltâ baste fracâ chi.


text:
Saturday Night with Elton ’tal è un progjet musicâl di Davide De Lucia, Flavio Paludetti, Andrea Del Favero e Cristian Cecchetto e al nas come omaç ae figure dal cjantant e musicist inglês sir Elton John. Chest progjet ’tal è proponût intant che ’tal è daûr a lâ indevant il Farewell Yellow Brick Road, l’ultin grant tour mondiâl di Elton John (dal 2018 al 2021 cun plui di 300 concierts) e a un pâr di mês de jes’sude dal film Rocketman che i è stât dedicât.
Chest lavôr, dopo chei dedicâts a Sting e Carole King, al viôt a lâ indevant tai agns la colaborazion tra Folkest e la Associazion Musicâl Tomat di Spilimberc e al sarà presentât pe prime volte in place dal Domo a Spilimberc ai 6 di Lui dal 2019, dilunc des ultimis seradis di Folkest. L’artist nol à bi’sugne di presentazions, cul so talent e cul so straordenari temperament ’tal è stât un dai plui grancj interpretis de storie dal pop e dal rock: une icone de musiche e de mode che al à influençât une gjenerazion di artiscj.
Il lavôr proponût al à come obietîf la rileture di une part dai tancj tocs scrits di Elton John tal periodi forsit plui impuartant de sô cariere musicâl, vâl a dî tai agns Setante e tai prins agns Otante, e al vûl meti in evidence la straordenarie capacitât melodiche dal artist inglês. Si podaran duncje scoltâ oparis mestris come Your Song, Candle in the wind, Don’t let the ’sun go down on me e tancj altris rivisitâts de Tomat Band intune rileture che e rispiete une vore i origjinâi.
La formazion che e propon chest progjet, la Tomat Band, che e veve za vût ’sucès tai concierts di Folkest dal 2017 e dal 2018, dulà che e à presentât la rielaborazion dal disc Tapestry di Carole King e il progjet Twenty for twenty dedicât a Sting, e je formade di musiciscj professioniscj cun cetancj agns di esperience dal vîf e in studi: la jazziste e cjantante soul veneziane Francesca Viaro ae vôs, il bluesman Flavio Paludetti ae ghitare eletriche, il jazzist furlan Nevio Zaninotto al saxofon sopran, Cristian Cecchetto ae batarie e Davide De Lucia al piano e aes tastieris. Cun a son ancje doi musiciscj zovins di talent come Eugenio Dreas al bas eletric e Jacopo Russo ae ghitare acustiche.
Lis cjançons a son stadis sieltis tra lis plui impuartantis e famosis dai agns Setante e Otante e dai albums: Elton John, Madman Across the Water, Honky Château, Don’t Shoot Me I’m Only the Piano Player, Goodbye Yellow Brick Road, Caribou, Capitan Fantastic and the Brown Dirty Cowboy, Blue Moves, Too Low for Zero cirint di rapresentâ te maniere plui significative e coerente ognidun di chescj.
Formazion:
Francesca Viaro – vôs;
Flavio Paludetti – ghitare eletriche;
Nevio Zaninotto – saxofon sopran;
Cristian Cecchetto – batarie;
Davide De Lucia – piano e tastieris;
Eugenio Dreas – bas eletric;
Jacopo Russo – ghitare acustiche.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
-
Prime cjaminade
di Imponzo a Illegio
-
Seconde cjaminade
di Illegio a S.Maria Oltrebut - Caneva/Casanova di Tolmezzo
-
Tierce cjaminade
di Tolmezzo a Cesclans
-
Cuarte cjaminade
di Cesclans a Villa di Verzegnis
-
Cuinte cjaminade
di Villa di Verzegnis a Invillino - Villa Santina
-
Seste cjaminade
di Invillino -VillaSantina a Enemonzo
-
Setime cjaminade
di Enemonzo a Socchieve
-
Otave cjaminade
di Socchieve a Forni di Sotto
-
None cjaminade
di Forni di Sotto a Forni di Sopra
-
Decime cjaminade
di Forni di Sopra a Sauris di Sotto
-
Decime prime cjaminade
di Sauris di Sotto a Rifugio Tenente Fabbro
-
Decime seconde cjaminade
di Rifugio Tenente Fabbro a Sappada
- Decime seconde cjaminade - Variant lungje
-
Decime tierce cjaminade
di Sappada a Prato Carnico
-
Decime cuarte cjaminade
di Prato Carnico a Cella - Ovaro
-
Decime cuinte cjaminade
di Ovaro a Zovello
Decime tierce cjaminade
Percors impegnatîf che, prin al rive intun cjampei viert e po dopo al travierse dolcementri dute la cueste orientâl des Dolomitis pesarinis, regalant un puiûl panoramic viers il sisteme montagnôs di Peralba e Coglians e viers i plui alts paîs cjargnei che a stan su la val Degano. ........lei inmò
Sunt de tape
Descrizion dal percors
DI SAPADE A PRÂT - Cheste cjaminade e torne a puartâ di gnûf dal Venit in Friûl zontraviers un lunc percors, che si consee di smiezâ in doi dîs, passant la gnot al ripâr Chiampizulòn. Tal prin toc dal itinerari si traviersin lis rivis setentrionâl dal grup Siera par rivâ tes viertiduris insoregladis dai cjampeis di cjasere Tuglia, dulà che si gjolt un biel panorame cul voli che si poie viers i sistemis montagnôs di Volaia e Cogliàns. De cjasere si travierse plasevulmentri dute la cueste orientâl des Dolomitis di Pesariis, jenfri laris e lûcs cence vegjetazion, jenfri cjanâi detritics che a vegnin jù de crete de Fuine e dal mont Pleros, fintremai che a tocjin la siele Talm dulà che e tache la cleve viers la val Pesarine. I prâts e i borcs dongje a regalin scurts sugjestîfs.
[Glesiis]
La glesie parochiâl di Prât, avodade a Sant Canciano Martar, e ten di cont une vore di altârs e di cuadris. La opare plui impuartante e je l’altâr cu lis alis fatis di len intaiât e dorât, realizât intal 1534 dal scultôr Michele Parth di Brunico, che al mostre intal pat une preseade Nativitât.


text:
ITACA A FOLKEST PAL SOCIÂL
“La musica e je bon acet” (Capitano tutte a noi)
Musiche e dirits cuntune riflession vierte ’sui temis dal sociâl, di 16 agns Cooperative sociâl Itaca e Folkest a son impegnâts flanc a flanc intune otiche di sensibilizazion indreçade al bon acet des personis e al rispiet di dutis lis individualitâts. Parcè che la difese dal dirit di citadinance e je sinonim ancje di potenziament de autonomie de persone, e di valorizazion di dutis lis abilitâts. Par dâ plui fuarce al propri impegn, Itaca ancje chest an – e pal cuart an consecutîf – e sarà presinte a Folkest cul progjet Capitano tutte a noi, grup musicâl nassût intal 2013 a Pordenon e formât cumò di vot components.
Carateristiche dal progjet Capitano tutte a noi ’tal è il so jessi simpri viert a fâ jentrâ altris components, ancje dome par condividi une esperience musicâl di scolte di chel altri, là che il grup, in plui che musicâl, al devente une famee, un grup di amîs. Un lûc e labor’atori di confront dulà che i elements principâi a son la fuarce dal jessi grup e la condivision di une passion comune, la musiche, che e devente sûr, amie, e li che e je di cjase.
A son passâts aromai 17 agns di chel prin incuintri tra Itaca e Folkest, e ogni Istât si siere cul impegn di continuâ a condividi un percors e un progjet comun par promovi il lavôr di rêt e di incuintris. Par contrastâ lis derivis de democrazie, par sostignî dirits e vas tant che la vicinance, la fradilance, l’aiût mutuâl di là di ogni confin etnic, stigmatic, religjôs, fisic, sociâl, ses’suâl, culturâl o di cualsisedi altri gjenar.
Parcè che ’tal è dome partint di chescj principis che ’tal è pussibil miorâ la cualitât de vite des personis, une strade che Itaca e Folkest a fasin insiemi dal 2001: Concuardie Sagjitarie (2001 e 2002), Tisane (2003), Vençon (2004), Pordenon (2005), Manià e Pordenon (2006), Pordenon e Puart (2007), San Donà di Piave e Pordenon (2008), San Donà di Piave e Pordenon (2009), Pordenon, Udin e Manià (2010), Pordenon e Spilimberc (2011), Pordenon (2012), Pordenon (2013), Davian, Tumieç e Spilimberc (2014), Talmassons, Spilimberc e Pordenon (2015), Vile di Flum e Cjassà (2016).
I Capitano tutte a noi a son:
Valentina Ius (vôs), cres’sude tra wave, dark e Duran Duran, e je la front woman intense e incisive;
Felice Bellucci (vôs), un timbri profont che al riclame cence fal i torments di Nick Cave o Johnny Cash, ’tal è il cuintrialtâr di Valentina;
Pino Dipaola (vôs, percussions), la anime partenopee che e contribuìs cu lis sôs tonalitâts melodics aes tiessiduris vocâls dal grup;
Beniamino De Piccoli (ghitare), ghitarist versatil e fantasiôs, tra un delicât finger picking e virtuosisims funambolics;
Paolo Galofaro (bas), esploradôr di musichis mai scontadis, tra cjantautorât e indie rock;
Tiziano Grendene (ghitare, vôs), amant dal rock classic e dal cjantautorât talian eletric;
Domenico Ballancin (batarie, percussions), anime punk rock de band;
Paolo Paron (tastieris, armoniche), partît dal blues, al ame messedâ modernitât e sonoritâts vintage.
www.itaca.coopsoc.it
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Sourdant:Motî Scius
(Motî Scius)
- Rahouca : E21 (Cwè çki c' est ?)
- Alias : E21m (po l' mwaisse sicrijha did divant 1900)
- Wikipedia
- Wikidata
Prezintaedje[candjî]
Li Motî da Scius sieve di sourdant å Wiccionaire pa :
- les mots k' il a rasrashonné,rashonné,honné, k' estént scrîts e scrijha di dvant Feller dins l' mwaisse papîscrît, mins k' ont stî rmetous e sistinme Feller dins l' eplaidaedje di 1979 da Elisée Legros et Albert Leloup.
- l' ådjeu di dater des noûmots (come gazete) ki n' avént måy aparexhou dins les pus vîs motîs walons.


text:
Puriessim: la val
Home Trois Troi Furlan Cuarte tape Puriessim Foto 1
Castelmonte - Masarolis
Località attraversate
Une miriade di paîs, paisuts, frazions a popolin lis Vals dal Nadison, dispès metudis su lis cuestis des Vals tant che intun presepi, Puriessim al è un dai prins paîs che si cjatin passant la strade che di Cividât e puarte tes vals dal Nadison.
Il Santuari di Madone di Mont al domine la val de altece dal cuel.
Steme comunâl
di Cividât
Castelmonte - Masarolis
Località attraversate
Steme comunâl
di Cividât
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
© Rafaêl Serafin
© Aldo Rossi
© Alessandro Di Pauli
© Annamaria Gon
© Barbara Battel
© Bepi Gjaline
© Bepi Zefon
© Carli Pup
© Checo Tam
Altris sôs contis a son vignudis fûr su la riviste La Comugne, dulà che intal
2002 a je stade publicade la sô senegjature Ecstasy.
Tal 2002 al à publicât une opare une vore origjinâl, l’audiolibri Sense parodie des oparis di fantasience dai agns ’50.
Dal 2008 al è deventât Francis, cjantant e autôr dai Francis and the phantoms, vincidôrs di un Premi Friûl e continuadôrs des atmosferis dai Soglia del Dolore (agns ’80).
Tal 2009 al à publicât Scûr di lune, simpri par la Kappa vu edizions.
Par Contecurte al à scrit…
© Christian Romanini
© Cecilia Liva
Par Contecurte e à scrit…
© Cristina Degli Uomini
© Davide Peressoni
Nassût in tal 1998, al vîf a Sivian tal comun di Rivignan Teôr. Cu la passion pe informatiche al studie inzegnarie de informazion a Padue. Tal timp libar al sune la baterie e li percussions te bande dal Stele, al cjante e al sune la ghitare in tal coro dai zovins de parochie di Rivignan e al fâs l’animadôr tal grup parochiâl AnimaSogni.
Par Contecurte al à scrit…
© Di Suald
Premis: un tic di chel di Onde Furlane din al Ministeri de Culture de Austrie e al Alpe Adria pal “aiût a la comprension jenfri i popui”.
© Done Bete
Il titul dal blog al nas di un mût di dî che si usave a Durlasse, che al è il paîs di sô mari e chel dulà che e je nade, tal ’52, mentri che so pari al jere di Onè di Fonte, bandis Trevîs.
Je e à simpri cjacarât furlan cu la cadence di Durlasse, che e à miôr la Z, ma jessint lade a stâ a Palaçûl dal Stele, propit tal ’52, a la scuele di infanzie la cjolevin pal boro par cè che il so Palazôl al sameave sbaliât rispiet al Palassôl dai natîfs.Cumò, leint chel “Palaçûl” sui cartei stradâi, i ven di ridi a jê, pensant a la asonance cun chel che si intint “persona scaltra che sa come districarsi”.
A Palaçûl, in ogni câs, par cuatri agns e à fat part dal Consei Comunâl e cun cheste caulitât, cun entusiasm, si è impegnade a meti adun une vore di rassegnis teatrâls par furlan, cul jutori de Associazion Teatrâl Furlane.
© Dree Venier
Tant che scritôr al realize tantis senegjaduris e tescj par fumuts, disegnâts di lui e di altris. Tal cjamp de narative, cussì clamade “scrite”, al debute su la riviste La Comugne (numar 2) cu la conte “Supermarket” intal 1998.
Par Contecurte al à scrit…
© Egle Taverna
2010-2011;
Città di Vasto” (CH) tal 2014; PREMI POESIE “ Gianni Anglisani” – Gradisca
d’Isonzo (Go) nel 2015.
Radio 1 Rai Regjon.
© El Fari
© Eowin
© Francesca Gregoricchio
In dì di vuê e lavore pe KappaVu Edizions.
Cumò a son il librerie Achì no ai viodût une pavee e Il numar 1089, i prins doi romançs de serie des Cronichis di Saveri Sengar. L’an che al ven a vignaran publicâts il romanç par talian Camaleonti e porcospini (Kappa Vu) e il gnûf romanç par furlan, vincidôr dal Premi San Simon 2012, dal titul U- (Forum Editrice). Nus à saludât ducj tal Mai dal 2014.
© Franco Vigo
© Frank Spada
Par Contecurte al à scrit…
© Fulvio Romanin
Al à scrit doi libris par furlan, “Niari” e “La stagione della muta“, ducj e doi par Kappa Vu, e un saç par talian, in colaborazion cun Rolling Stone Italia, “L’iva funesta”. Sît internet:
www.fulvioromanin.it.
© Gaetan Cogôi
© Galliano di Buenos Aires
© Gianfranco Pellegrini
© Gianluca Franco
© Giuliana Dri
© Giuliana Pellegrini
© Gjino Savon
© Il Sghirat
© Isa Dorigo
Par Contecurte e à scrit…
© Ivano Urli
© Jacum Trevisan
© Jaio Furlanâr
© Janez Erat
© Kosac
Par conte curte al à scrit…
© L’Antescûr
daûr di chest non, e je une femine che e lavore di tancj agns su aspiets
specifics de lenghe furlane, e che ogni tant i plâs scrivi in prose o
in poesie in marilenghe.
© Laurin Zuan Nardin
© Lenart Gjavedon
© Leonore
© Luca Bellomo
© Luciano Marinig
© Maghe Olstrele
© Mariangela De Campo
@ Marisa Gregoris
Par Contecurte e à scrit
@ Mariute
© M’arias
© Massim Furlan
© Maurizio Di Fant
© Maurizio Mattiuzza
Par Contecurte al à scrit…
© Michele Vuardianut Calligaris
© Milio dai cjans
© Nello Malisano
© O. Zete
© Passadôr
di chei, un poçs, che o ai vivût in direte, e di tancj altris che o ai scoltât vignint sù.
e cumò ju vuardii ducj cun nostalgjie, intal cori des stagjons. o pensi che ognidun, culì, al vedi intal cûr lis sôs storiis: une divierse di chê altre. dutis nassudis di un stes çonc di tiere: vint olmât di dî, il midiesim cîl dal mont, e gjondât di gnot, la stesse cape di cîl.
alore, in chest lûc ospitâl, o provi sotvôs, a tirant fûr cualchidune. (cussì no restarà plui a flapî di bessole). in mût che a cui che ves di plasêi, al puedi fâle sô, rindintle gnove, come a pene screade. si invezit a cualchidun altri no i les a plomp, che al scusi la olse. jo, a la fin, o soi dome un passadôr in ogni câs, jevin ducj insiemi lis tacis: prin che un (a la volte) si buti a contâ la sô. cussì l’Ostîr al sarà content di slargjâ la taule e meti in cerce vins gnûfs. parcè che nissun culì al è astemi (o temerôs …) no mo?
Par Contecurte al à scrit…
© Pauli Jacuss
© Pauli Fantini
Nassût tal ’47 in cjase a Udin, in viâl Duodo, ta chê volt periferie, vuê centri. Perît eletronic al Malignani tal ’67 (chel di une volte). Al scrîf pôc, dome par fâ ridi e se al pues fâ ridi.
© Pieri Moràs
© Plume di ingjustri
© Renzo Brollo
© Riche Puiûl
si clame cussì, ancje se in anagrafe a àn scrit Enrica Terrazzino. E je laureade in Siencis de Comunicazion. I plâs scrivi storiis cence ni cjâf e ni code, ancje se vie pe leture a somearès saltâ fûr un significât. Insiemi a siei amîs e gjestìs il blog Detule Mate, indulà che si scrivin detulis cence significât. Dispès e cjamine intai boscs par cjapâ ispirazion.
Par contecurte e à scrit…
© Rosute
Par Contecurte e à scrit…
© Sara Maieron
© Silvana Zanella
Par Contecurte e à scrit…


text:
Famee
Une famee e je fate di un grup di personis che a vivin insiemi o di plui grups di personis che a àn une dissendence da un stes von, da une union legâl o da une adozion.
Tra i varis familiârs a son dai grâts di parintât.
Te declarazion universâl dai dirits dal om si dîs che “la famee e je la unitât naturâl e fondamentâl de societât e e à di jessi protezude dal Stât e de societât”
La famee te storie[cambie | modifiche il codiç]
Te etâts plui antighis, ma ancje in tancj societâts diferentis in timps plui dongje al dì di vuê, a si cjatavin diviers elements comuns.
In prin a jere une dominance dal om su la femine, il matrimoni al jere dispès un contrat fra lis fameis di provignince e il rapuart al jere monogamic (ma in diviersis societâts l'om al podeve vê des concubinis),
E esisteve la possibilitât di finì il matrimoni cun cualchi forme di divorzi o di repudi de femine.
Pai Grêcs e pai Romans a fasevin part de famee ancje i parincj, i servidôrs e i sclâfs di cjase. Lis invasions dai Barbars a àn puartât a une definizion di famee plui grande dentri de tribù (clan).
Cu la etât di mieç te famee Europeane si è fate sintì la influence de religjon cristiane. No jerin permetudis formis di poligamie ni si podeve divorziâ.
Tal secul XX une schirie di cambiaments a àn mudât la famee tradizionâl. La secolarizazion de societât e la impuartance minôr de Glesie, la possibilitât di divorziâ, il fat che lis fameis a sedin simpri plui piçulis, il fat che lis feminis a rivin a fâ valê simpri di plui i lôr dirits a son dai elements che a àn vût la lôr impuartance.
La famee vuê[cambie | modifiche il codiç]
A zornade di vuê dongje la famee tradizionâl a si cjatin un numar rilevant di personis ca vivin insiemi cence jessisi sposadis. I politics a discutin se dâ cualchi forme di tutele juridiche ancje a chestis fameis di fat o se no fâlu ritignint just difindi dome la famee tradizionâl.


text:
Fidrì, l’instapoet furlan
Un studi american publicât de riviste Quarty al à mostrât che intal 2017 ben l’11,7% dai americans al veve declarât di vê let poesiis intai ultins 12 mês cuintri il 6,7% dal 2012. Chei che le lein di plui a son i fantats tra i 18 e i 24 agns: intal 2017 il 17,5% al à dit di lei poesiis, a pet dal 8,2% dal 2012.
La cause di cheste incressite? La publicazion di poesie sui social network. In particolâr su Instagram. La esplosion di cheste app e je stade calcolade dispès tant che muart des peraulis, a benefici des imagjins: invezit propit li la poesie e à menât butui gnûfs.
La figure emblematiche dal moviment dai “instapoets” e je Rupi Kaur, 26 agns, une fantate canadese di origjin indiane cun 3,7 milions di followers.
Daûr di cheste tindince, su Instragram si pues cjatâ un “instapoete” che al scrîf par furlan cun buine cualitât. Federico Scarpin, 21 agns, al è di Flumisel. Student, dopo vê fat il liceu linguistic al studie ae facoltât di tradutôrs e interpretis a Triest.
__
Fidrì, cemût âstu tacât a fâ poesie e cemût mai su Instagram?
O ai simpri scrit tant fin di piçul, ancje par furlan. No vevi mai publicât nuie, e Instagram le ai viodude tant che ocasion par esprimimi. O vevi sintût fevelâ dai instapoets e chest mi à fate vignî la idee di vê cheste pussibilitât.
__
Cuant âstu tacât a publicâ?
O ai tacât chest Istât e al è stât par câs: o ai publicât une poesie pal aniversari dai miei gjenitôrs che e à vût cussì tant sucès che o ‘nd ai publicade une altre, e daspò chê seguitive, e vie cussì. Dopo lis primis, tancj amîs mi àn sburtât a meti ancjemò altris. Soredut chês par furlan: tancj amîs che no lu fevelin mi àn domandât di metilis par vie che ur plaseve di lei alc te nestre lenghe.
__
Tu scrivis in grafie standard corete, dulà âstu imparât?
Come che ti disevi, ancje di piçul lu scrivevi, ma come che mi vignive, di base in grafie taliane e metint i acents un tic a câs (al rît, ndr). Po dopo, a scuele, in gracie di une insegnante o vin fat alc par furlan. Jo in famee o feveli chel di Flumisel, ma par scrivi o dopi il standard ancje parcè che ti da une base sistemiche sigure in gracie dai vocabolaris che a son. Jo o dopri massime chel on line che al è sul sît de ARLeF.
__
Lis poesiis lis scrivistu al computer?
A dî la veretât jo o dopri tant la cjarte: o soi plen di sfueis e sfeuts dulà che o scrîf cuant che mi ven alc. Ancje daûr di biliets dal autobus, par dî. Par publicâ o dopri une app, ancje par dâi un biel aspiet grafic. Lu ai sielzût minimâl, in blanc e neri: al somee il sfuei di un libri.
__
Cemût ti ise vignude la passion pe poesie e pal furlan leterari?
Propit leint poesie par furlan, di Cappello e Pasolini. Cun lôr o podevi lei robis che e van di là des solitis robis tradizionâls. Mi plasin tant ancje i lavôrs di Novella Cantarutti. In prose invezit il prin libri che o ai let, cjatât te librarie di cjase, al è stât «Tiaris di Aquilee»: une racuelte di mîts e liendis dal Friûl di mieç. Po dopo o ai let «Chei di Murae» di Pieri Menis e «Prime di sere» di Sgorlon.
__
E je stade calchi polemiche sui “instapoets”, acusâts di superficialitât e di contâ plui su la imagjin che su la cualitât poetiche…
Plui che pe prevalence de imagjin, lis polemichis a son stadis su la cualitât de scriture. In Americhe critichis par vie dai erôrs, adiriture di gramatiche, che i instapoets a fasin. Jo o pensi che chest al sedi inevitabil: se la publicazion e je vierte a ducj, al è clâr che ducj a scrivin, ognidun cemût che al sa. Podopo però la cualitât e ven fûr.
Jo o viôt l’aspiet positîf: Instagram si è mostrât un strument potent pe poesie, une robe che no si varès mai dite par un social fondât pes fotos. E o ai di dî che al è propit cussì: jo o ai fat ancje cualchi esperiment su Facebook, ma il bon acet vût su Instagram nol è nancje di meti.
__
Di resint sul to profîl tu âs tacât a meti ancje materiâl che al fâs part di une racuelte clamade «Lidrîs». Di ce si tratial?
In chel câs a son une serie di contis curtis-curtis che a fasin part di une storie di famee. E scomence cu la tornade a cjase di un veteran de Grande Vuere intun teritori che le à vivude sot bandieris diviersis. Un gnûf esperiment.
__
Une serie di “instacontis”, si podarès dî…
Ah! Ah! Vere! Lancìn il tiermin, alore. Mandi, si viodìn su Instagram. ❚
Dree Venier


text:
CULTURE - CUSINE. Un boç dut par me
Che al fos stât pardabon Einstein a dî che «se si estinguin lis âfs, timp cuatri agns e si estinguarà ancje l’om» e je une liende metropolitane, ma dut câs in cheste frase e je une grande veretât. Parcè che chês besteutis – che bielzà si mertin la nestre stime pe mîl e pes altris maraveis che nus regalin (propoli, pape reâl, cere…) – a fasin ancje un grant lavôr par puartâ ator il polin, e par fâ “funzionâ” lis plantis e dut l’ecosisteme, contribuint cussì ancje a tignî l’aiar net e a fâ il mont un tic plui vert.
Stabilî une sorte di aleance cu lis âfs, pal om, al è di sigûr simpri un bon afâr: pal grant valôr nutritîf de mîl (grande risorse energjetiche e di oligominerâi, ma ancje antibateric naturâl doprât in mil manieris fin de antighitât par curâ tancj fastidis). E parcè che vê ator lis âfs e je la miôr garanzie di un ambient avonde san.
Dâ une man a lis âfs e a cui che si cjape cure di lôr e je duncje une maniere di dâ une man concrete a dute la nature. E se intant si rive ancje a procurâsi une furnidure par dut l’an di mîl, al vûl dî che si à fat propit un grant afâr.
Di fat, si sta slargjant la iniziative – di bande di apicultôrs – di meti in adozion i boçs, vâl a dî di domandâ ai clients di contribuî a mantignî une famee di âfs par dute la stagjon. In cambi, a varan furnidure di mîl par dut l’an e ancje la sodisfazion di vê un boç “personâl” di podê lâ a viodi ancje par imparâ cemût che si curin lis âfs (une biele esperience massime se si àn fruts, par fâur viodi dal vêr cemût che e funzione la nature).
Un esempli di cheste iniziative al è praticât de Aziende Agricule Biologjiche Canais di Sante Margarite dal Gruagn, che propit in chest periodi (fin ae fin di Mai) e je daûr a meti in adozion i siei boçs, a disposizion tant par privâts che par grups (amîs, fameis, coleghis, grups di compre…) par vê in cambi 10 kg di mîl (o 5 kg, par mieç boç). Une formule pensade ancje pes scuelis: par tirâ dentri une classe interie, ancje une serie di lezions di bande di apicultôrs, par spiegâur ai fruts il mont maraveôs des âfs.
La aziende bio Canais (vie Mazzanins 1, Sante Margarite, Morùs) e je vierte par informazions il martars, des 14 aes 18, e la sabide, des 8.30 aes 12.30. Par contats: 348.7532374, adottaunalveare@gmail.com o su Facebook.
Margherita Timeus


text:
I LIBRIS SIMPRI BOGNS. Par no dismenteâ Jacum Bonutti
Angelo Covazzi,
“Jacum dai ‘zeis”
Udin 2004
“Fradi furlan / fermiti, bêf, / mangje il to / pan / cjale la tô plêf / cjante di cûr / vîf tôr il tei / pâs di sigûr / jemple il to / zei”.
In plui dal monument di Codroip, che al à da pît chestis peraulis (che a son ancje stadis metudis in musiche), i furlans a àn ancje un monument di cjarte par no dismenteâ Jacum Bonutti (1855-1921): un libri che al met dongje plui di otante contis e contutis de vite di Jacum o che lui al veve cjatadis cuissà dulà par contâlis ae int che al veve a ce fâ. E cheste int e jere tante, stant il mistîr che al faseve, vendi zeis, robe purcine e strafaniçs ator pai marcjâts de Furlanie. Personaç di chei di une volte, plen di morbin, di furbetât, di pevar su la lenghe e bulo intal tirâsi fûr des rognis che i capitavin. E la int e veve gust di comprâ li di lui, par vie che une biele ridade e jere simpri sigurade, cu lis sôs batudis prontis e picantis e cu lis sôs botonadis sarcastichis.
L’episodi de cjamese dal plevan e je une piçule opare mestre di ironie e di spirt, ma a son ancje tancj altris moments gustôs: lis tassis paiadis cul baston, la confession des dôs gjalinis robadis, la pinitince dal pelegrinaç cui fasûi tes çuculis (situazion che si cjatile ancje intes contis popolârs francesis), i imbroieçs par no paiâ il dazi, il fradi dal plevan, l’ûf di mus, il vin pes animis dal purgatori, la sûr e i parincj dal mus e v.i.: une miôr di chê altre. Une figure di furlan che i furlans a àn di tignîse ben strente.
A pagjine cuatri une viere fotografie nus mostre un om cun dôs mostacjonis e cjavei un pôc a sdavàs, sot di un cjapielat sul cjâf, un baston intune man e doi zeis sot dal braç: Jacum. I dissens a son di Claudia Covazzi e lis ilustrazions di Otto D’Angelo. Utilis lis pagjinis di notis che a furnissin la font par ognidune des contis.
Su la figure di Jacum al è ancje di segnalâ il curt metraç dal regjist David Calligaris (produzion Vildiv’art), che al è stât proietât in plui bandis dal Friûl. ❚
Laurin Zuan Nardin


text:
Vanzeli di Matieu
Mateu al è stât il prin a meti par scrit la "buine gnove" ator il Crist.
Mateu, che al significhe "regâl dal Idiu", al fo un dai dodis apuestui sielzûts da Jesus.
Al ve un bon rapuart e une strete relazion cul Signôr mentri al viazave cun lui predicjant pe Palestine, chest i à permetût di cognossilu une vore ben.
Mateu al jere un esatôr di tassis, e al è naturâl duncje che inte so distese al sedi une vore acurât in materie di pecugne, cifris e valôrs.
No si cognòs la date precise de scriture dal libri, ma cetancj elements a puartin a crodi che e sedi viers il 40 d.C.
Contignût[cambie | modifiche il codiç]
Mateu al scomence cu le gjenealogjie di Jesus. Si lei po dopo dai particolârs de so nassite. Po si passe a la descrizion dal operât di Zuan il Batiste.
Al seguìs il "Discors de Montagne" cognossût da tancj e al continue cu la conte dai meracui e lis ilustrazions dal Ream.
A vegnin ancje ripuartâts i conseis che Jesus al de ai soi dissepui.
Po dopo i acjadiments dal ultin dì di Jesus, la so muart, ma ancje la so resurezion.
Utilitât[cambie | modifiche il codiç]
Il libri al identifiche in maniere espresse il Messie e Re dal Ream Prometût.
Al fâs cognossi i recuisîts par jessi seguaçs di Crist.
Al ripuarte il comant di Jesus relatîf a la predicazion, che ducj i cristians a varessin di fâ.
Il libri al abonde di profeziis che a si son cumplidis intal Crist.
Al conten verementri une "buine gnove" pe umanitât. Parfin no cristians, come Mohandas Gandhi, a àn ricognossût la potence di cheste "buine gnove" (Vanzeli).


text:
Croste de tiere
La croste de tiere in gjeologjie e gjeofisiche al è il strât plui superficiâl de tiere. Al pues jessi grues dai 4 o 5 chilometris in font dal mâr e dai 20 ai 40 chilometris te zonis continentâls.
Croste continentâl e croste oceaniche[cambie | modifiche il codiç]
La croste al è l'unic strât de Tiere solide che e je eterogjeni ancje in sens orizontâl. Fondamentâl e je la difarence tra croste continentâl, plui gruesse e mancul dense (parcè che i siei greps a son in prevalence acidis), e une croste oceaniche, plui fine e dense (parcè che e je fate soredut di greps basics). Al è ancje di notâ che la aree de croste continentâl e je plui grande des tieris emerzudis, parcè che inclût ancje dutis lis tieris che a son sot aghe ma a mancul di 2500 metris di profonditât. Il scjalin morfologjic che segne il passaç tra croste continentâl e oceanic al è clamât cee continentâl.


text:
Sinonimi e Contrari Friulani
in mût spropositât loc.
- [it. eccessivamente av.]
(derivât di 'eccessivo')
al spint in mût spropositât
- sinonims
- cun ecès, cun esagjerazion, cun sproporzion, cun sproposit, in maniere enorme, in maniere smisurade, in maniere smodade, in mût enormi, in mût smisurât, in mût smodât, smisuradementri, smodadementri
- contraris
- a pene, cun scjarsetât, in maniere scjarse, in mût scjars, pôc
- [it. esageratamente av.]
(derivât di 'esagerato')
- sinonims
- astronomichementri, ecessivementri, esagjeradementri, in maniere astronomiche, in maniere smisurade, in mût astronomic, in mût smisurât, smisuradementri
- contraris
- cun limitazion, cun moderazion, in maniere limitade, in maniere moderade, in mût limitât, in mût moderât, limitadementri, moderadementri, pôc, tant pôc, un tic
- [it. esorbitantemente av.]
(derivât di 'esorbitante')
- sinonims
- astronomichementri, cun sproporzion, ecessivementri, esagjeradementri, in maniere astronomiche, in maniere sproporzionade, in mût astronomic, in mût sproporzionât
- contraris
- adeguadementri, cun adeguatece, cun ecuitât, cun moderazion, ecuementri, in maniere adeguade, in maniere ecue, in maniere moderade, in maniere resonevule, in mût adeguât, in mût ecui, in mût moderât, in mût resonevul, moderadementri, resonevulmentri
- [it. smodatamente av.]
(derivât di 'smodato')
- sinonims
- cun sproporzion, ecessivementri, esagjeradementri, in maniere sproporzionade, in maniere straordenarie, in mût sproporzionât, in mût straordenari, masse, smisuradementri, sproporzionadementri, sregoladementri, straordenariementri
- contraris
- cun ecuilibri, cun ecuitât, cun justizie, cun misure, cun moderazion, cun modestie, cun regolatece, cun sobrietât, ecuementri, ecuilibradementri, in maniere ecue, in maniere ecuilibrade, in maniere juste, in maniere misurade, in maniere moderade, in maniere modeste, in maniere regolade, in maniere sobrie, in mût ecui, in mût ecuilibrât, in mût just, in mût misurât, in mût moderât, in mût modest, in mût regolât, in mût sobri, justementri, misuradementri, moderadementri, modestementri, regoladementri, sobriementri
- [it. spropositatamente av.]
(derivât di 'spropositato')
- sinonims
- ecessivementri, esagjeradementri, sproporzionadementri


text:
URSULE
Ta famee di Ane, une femine usade a comandà e a tignì duc in rie, e vif so gneze Lussie, restade orfane di frute e par chist tirade su di so agne. E ben, par Ane il cruci plui grant e l’è chel di maridà so gneze, che, puare, e iè ance un poc in là cui ains.
Ma l’omp che à di ciolile no à di vè masse morbin, no à di fà ze che à voe e soredut no à di vignì donge juste pa robe! Che po’ e sares la robe da agne!
A risolvi un tic la situazion e rivarà Ursule, une buine femine che però la int e crot strie e che prime cun une pozion e dopo cun une preiere e fasarà capì a siore Ane di molà il vues e di lassà che so gneze si marididi cul so biel Bepo, un bandar che varà di paià pegno in cambio da man di Lussie!
I DOI AMANS E LA CJAVALE
In ta famee di Toni, invezit, la comedie e sarà che tra Anita, so fie, e un spasimant un tic gnogno di non Sergio.
Il zovin, che par dì la veretat non l’è propit tant zovin e a l’à pore di restà vedran, si presente in ciase di Toni cun chè di conquistà Anita, une biele frutate che no viot l’ore di iessi cortegiade.
Toni però, che oltre a vè buteghe e comercie ance in ciavai, e pense che Sergio e sedi vignut par comprà une ciavale che, par disgrazie di duc, si clame Anita, come so fie.
Eco che l’equivoco e dominarà dute la sene; il pari e fevelarà di Anita, la ciavale, cun tant di difiez e di vizis e il zovin e pensarà a Anita, la fie, preocupat pai difiez e pai vizis tiraz fur dal pari. Ciòh, no l’è mica sempliz partà in ciase une che tache a ripà ance biel che duar! Se tu ses masse donge tal iet tu riscis di restà impotent!
A le fin, però, lis robis e laran a puest e, come in t’une comedie che si rispeti, l’amor e mandarà vie lis incomprensions e lis titubanzes, cui doi zovins pronz a meti su famee. E restarà dome il problema di ciatà cualchidun a cui scussagi la ciavale difetose
RIDUZIONE, ADATTAMENTO E REGIA
MARCO ZAMO’
INTERPRETI
URSULE
URSULE – MARIA PIA MURADOR
SIORE ANE – SANDRA ORSARIA
LUZIE – MARINELLA ZANUTTINI
BEPO – STEFANO BELLINI o GIANLUCA MAURO
CATINE – SERENA BALDIN
SIOR AGNUL – DUILIO ZURCO
QUINTO – WALTER ZILIO
FREDO – GIANCARLO BIDESE
I DOI AMANS E LA CJAVALE
ANITA – MARTINA BELTRAMINI
FEMIE – ELSA BUTUSSI
TONI – FRANCO MONTINA
SERGIO – LUIGINO ZUCCO
DIETRO LE QUINTE
SUGGERITRICE – LUCINA GASPARUTTI
TECNICO LUCI – CLAUDIA BELTRAMINI
Ursule
I doi amanz e la cjavale


text:
Il Stadi
La to scuadre e tacarà cuntun stadi piçul, che tu podarâs slargjâ plui indenant. Te pagjine dal stadi tu puedis viodi e gjesti ducj i detais dal to stadi.
Jentradis e coscj
Il to stadi al à cuatri tips di puescj di sielzi, cun jentradis e coscj setemanai (che tu âs simpri di paiâ) diferents.
Ta lis cronachis des partidis in cjase tu puedis viodi cetancj puescj che a son stâts vendûts par ogni setôr. Lis jentradis da lis partidis a son spartidis tra lis scuadris seconde dal tip di partide:
Partidis di leghe: Le scuadre di cjase e ten dut incàs.
Partidis di cope: La scuadre di cjase a ten 3/4 dal incàs, la scuadre ospit 1/3, a part i ultins sîs turnis che a vegnin zuiâs in cjampi neutri e l'incai al ven dividût a metât.
Partidis amichevulis e di cualificazion: Lis jentradis a son dividudis a mieç.
La tô afluence al stadi
Trops spetadôrs che visitin il to stadi al dipint un grum dai tiei tifôs. L'umôr dai tifôs e la grandece dal to club di tifôs a son i fatôrs plui impuartants pe afluence. E son impuartants ancje la tô posizion in campionât, e la diference tra la tô posizion e che dal aversari (pe partidis di campionât).
Ancje se in mût plui piçul, il morâl e il fan club dai aversaris e an une impuartance, ancje cualchidun di lôr al vignarà a viodi la partide. A vâl la pene savê che il numar di tifôs che vuelin viodi lis tôs partidis al aumentarà vie vie pe stagjon. In gjienar tu varàs plui tifôs viers la fin de stagjon che no viers l'inizi.
Clarementri ancje il meteo al à la sô impuartance. Cul brut timp tu varàs mancul spetadôrs, ma chescj a saran plui interesâts a comprâ biliets plui costôs par sentâsi sotet. Al è duncje pussibil che lis jentradis totâts a sedi plui o mancul lis stessis cun cualsisedi timp, simpri che a sedin avonde puescj dal tip just.
Miorâ il stadi
Par miorâ il to stadi tu âs di clamâ une imprese edile. I lavôrs e puartaran vie un pôc di timp - une setemane o plui secont lis dimensions. Ducj i puescj atuâi a restin disponibii tant che il stadi al ven modificât. Tu âs di paiâ 10 000 US$ par ogni lavôr, plui il cost de sentis che tu âs voie di zontâ o gjavâ:
E je une buine idee vê une misture di puescj diferents di ufrî ai spetatôrs. La plui part da int a preferìs comprâ i biliets des scjalinadis, duncje tu âs di vê di plui di chest tip di sentis.
Cualchidun al va a viodi le partide dome se al a le sente comude (e cualchidun ti domandarìa ancje di sedi sotet) e al è un piçul numar di yuppie che si sente dome in vitrine tai tinei VIP, ordenant e fevelant di afârs. I puescj a sotet e i tinei VIP e son plui parâts dal timp che no chei altris puescj.


text:
Stoi ben cuant che chei altris a stan mâl, soredut se soi jo a fâju stâ mâl. Inutil menâle. Mi plâs fâ dispiets. Ruvinâ lis zornadis. Lassâ un segn di fastidi dulà che o passi. «Ma dai! Al è picinin… no stâ rabiâti». E cun cheste frase le ai suiade, e pues bielzà scomençâ a pensâ a le prossime. Parcè [...]
Tag: Rafaêl Serafin
Kumada in chel dî nol saveve ce metisi a fâ. No si jere inacuart che ‘nt veve cunsumâts une sporte, intal ultin an, e plui la zornade dai cjalçuts diferents si svicinave e plui si cjatave in dificoltât. I vignive fûr il fum pai nâs e par lis orelis a fuarce di remenâ il çurviel par risolvi il fastidi. Cjalçuts! [...]
Si intive simpri alc di pôc just, tal incjant che al à intor cualchidun. Par solit al salte fûr di bot, cence inacuarzisi: i vistîts, lis cjaladis, i ategjaments, bocjis di ridi, il sorepinsîr… si tache intor e no tu jal tiris vie plui. E alore ve li: la nape, i smursiei di miluç, i cjavei ros ferbints, spetenâts, e [...]
Al capite che Lupo Manarie al à di scrivi a sô cusine Anute Panti e nol sa cemût fâ, sì che duncje al domande ae Bibliocheche e chê, che e sa dut ce che al covente savût, i dîs che al varès di doprâ un telegram, parcè che i telegrams a cjaminin e a rivin une vore svelts. «Ma ancje [...]
Lupo Manarie, lu san ducj, ma propite ducj, ancje lis gjalinis dal gjalinâr, ancje i cunins dal cuninâr, ancje i purcits dal purcitâr, ancje i lumins dal luminâr, ancje lis cenglis dal cenglâr, parfin il crot dal crotâr, il gjat dal gatâr e parfin parfin parfin lis pantianis dal… pantianâr la cantine. Insome… lu san propite ducj, e cumò tu [...]
Forsit no lu savês, ma un dai amîs plui granc di Lupo Manarie al è Cane Dell’Uva. Cane e Lupo si cognossin di agnorums e forsit no savês che di spes si cjatin a fâ une partide di discors. E forsit no savês che par fâ une partide a coventin lis cjartis di discors, che Lupo Manarie al puarte simpri [...]
E rive dongje Pasche e Lupo Manarie, come ogni an, i telefone a so Barbe Zuan. «Mandi barbe Zuan, cemût sino? Ce fâtu di biel par Pasche?» «Ce domandis! O pituri i ûfs cui flôrs di cjamp!» «Orpo! Piturâ i ûfs? Ma tu no tu ju mangjis?» «Cui? Jo? Sêstu mat! Propit a mi che soi to barbe Zuan? No [...]
Lupo Manarie nol crôt che il cjan marangul al esisti. Ma propite no i crôt. Né lui, né so barbe. Ma prime bisugne spiegâ. No ducj a san che Lupo Manarie, di bande di mari, fradi de madone di so cusin Pauli, chel di San Pauli, che al veve sposât la gnece dal cunsuvrin de brût di sô agne Catarine, [...]
A Pasche, dopo vê piturât i ûfs come che i veve dite so Barbe Zuan, a Lupo Manarie no i reste che vierzi i ûfs di cjocolate. E però no ‘nd à nissun! Plui al cjalee te cariole, e plui le viôt vueide! Oh, puarin, Lupo Manarie, che nol à nancje un ûf di vierzi, o disarês voaltris, ma no [...]
Lupo manarie al è stuf di stâ a cjase. Stuf strastuf e superstuf. Lui al è un lupo di aventure, lui nol è fat par stâ sintât su la poltrone cul gjornâl intune man e il telecomant ta chê altre! Ancje parcè che a nol à mai imparât a lei e cu lis ongolatis boconis che al à nol rive [...]
Lupo Manarie, lu san ducj, al è un lôf di cûr e se al pues judâ i amîs, lu fâs. Ven a stâi che un dai siei amîs al è nuiemancul che il Cont Ecurte, si visarês di lui e di cuant che al è lât a cjatâlu, ai timps dal CovidCurte Day 20. Ben, ce che al è e [...]
Cuant che si va a stâ insiemi, nol è simpri dut facil e al capite che ancje lis robis dulà che ti somee di lâ plui dacuardi a puedin platâ un tichignâsi, si no adiriture une barufe. Ma mai come il davoi che al è capitât li di Aristide e Jolande. Lui biel, schene di cjaminâi parsore, purcitâr fi di [...]


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Denel
Cjapitul 3
Denêl tal palaÇ dal re di Babilonie
Sadrac, Mesac e Abdenego te fornâs di Babilonie
3 1 Il re Nabucodonosor al fasè une statue d’aur; e jere alte sessante comedons e largje sîs comedons; po le metè te planure di Dure, te provincie di Babilonie.
2 Il re Nabucodonosor al mandà a clamâ satraps, governadôrs e prefets, conseîrs, cjamerârs, esperts di leç, judiçs e ducj i sorestants des provinciis par ch’a vignissin a screâ la statue che il re Nabucodonosor al veve fate fâ.
3 Alore si derin dongje satraps, governadôrs e prefets, conseîrs, cjamerârs, esperts di leç, judiçs e ducj i sorestants des provinciis par screâ la statue che il re Nabucodonosor al veve fate fâ. Si meterin impilâts denant de statue che il re Nabucodonosor al veve fate fâ.
4 Il cursôr al berlave ad alte vôs: “A vualtris, popui, gjernaziis e lenghis diferentis, chest ordin:
5 cuant che o sintarês a sunâ il cuar, il flaut, la citare, l’arpe, il salteri, la zampogne e ogni sorte di struments musicâi, si butarês cu la muse par tiere e o adorarês la statue d’aur ch’al à fate fâ il re Nabucodonosor.
6 Chel che no si butarà cu la muse par tiere e nol adorarà, al sarà butât tune fornâs cul fûc impiât”.
7 Alore ducj i popui, a pene ch’a sintirin a sunâ il cuar, il flaut, la citare, l’arpe, il salteri e ogni sorte di struments musicâi, si butarin cu la muse par tiere, ducj, popui, gjernaziis e lenghis, e a adorarin la statue d’aur che il re Nabucodonosor al veve fate fâ.
8 Ma un pôcs di caldeus si faserin indenant subit a denunciâ i gjudeus. 9 Cjapant la peraule i diserin al re Nabucodonosor: “Re, vîf par in eterni! 10 Tu, re, tu âs butât fûr un befel che ducj chei ch’a sintivin a sunâ il cuar, il flaut, la citare, l’arpe, il salteri e la zampogne e ogni altre sorte di struments musicâi a vevin di butâsi cu la muse par tiere e di adorâ la statue d’aur. 11 Ma ducj chei che no si fossin butâts cu la muse par tiere e no vessin adorât, ju varessin butâts te fornâs cul fûc impiât.
12 Poben chel trop di gjudeus che tu, re, tu ju âs metûts a ministrâ la provincie di Babilonie, Sadrac, Mesac e Abdenego, no si son nancje scomponûts dal to befel; no servissin il to diu e no adorin la statue d’aur che tu âs fate fâ”.
13 Alore Nabucodonosor, plen di rabie e di fumate, al dè ordin di fâ vignî Sadrac, Mesac e Abdenego. A forin menâts dal moment denant dal re. 14 Nabucodonosor ur domandà: “Sadrac, Mesac e Abdenego, ise vere che vualtris no servîs i miei dius e no adorais la statue d’aur ch’o ài fate fâ? 15 Poben sêso disponûts, cuant che o sintarês a sunâ il cuar, il flaut, la citare, l’arpe, il salteri, la zampogne e ogni sorte di struments, a butâsi cu la muse par tiere e a adorâ la statue ch’o ài fate fâ? Se no le adorais, o sarês butâts dal moment te fornâs cul fûc impiât. E cuâl isal chel diu che us liberarà des mês mans?”.
16 Sadrac, Mesac e Abdenego i rispuinderin al re Nabucodonosor: “No vin nissune dibisugne di rispuinditi in merit! 17 Se il Diu che nô o servìn al è in grât di liberânus, nus salvarà de fornâs cul fûc impiât e de tô man, re; 18 e se ancje no lu fasarà, ten a ments, re, che no servissarin i tiei dius e no adorarìn la statue d’aur che tu âs fate fâ!”. 19 Alore Nabucodonosor si infogà di rabie e al gambià muse tai confronts di Sadrac, di Mesac e di Abdenego. Al ordenà di scjaldâ la fornâs siet voltis di plui di ce che si jere in consuet di scjaldâle 20 e ur ordenà a un trop di oms, i plui fuarts des sôs schiriis, di peâ Sadrac, Mesac e Abdenego e di butâju te fornâs cul fûc impiât. 21 E cussì a forin peâts vistûts come ch’a jerin, cun manteline, cun cjalçamente e cul turbant, e a forin butâts te fornâs cul fûc impiât.
22 Propit par vie ch’a scugnivin spesseâ par ordin dal re e la fornâs e jere scjaldade plui di simpri, la flame dal fûc e copà chei ch’a vevin butâts dentri Sadrac, Mesac e Abdenego. 23 Ma i trê zovins, Sadrac, Mesac e Abdenego, peâts, a colarin te fornâs cul fûc impiât.
24 A spassegjavin framieç des flamis, laudant Diu e benedint il Signôr. 25 Azarie, stant in pîts, al preà cussì e, viergint la sô bocje framieç dal fûc, al disè:
26 “Benedet sêstu, Signôr, Diu dai nestris vons;
il to non al merte laudât e glorificât tai secui.
27 Parcè che tu sês just in dut ce che tu nus âs fat;
dutis lis tôs voris a son veris e lis tôs stradis a son dretis
e ducj i tiei judizis a son veretât.
28 Tu âs operât cun justizie
in dut ce che tu âs strucjât sore di nô
e sore de citât sante dai nestris vons, Gjerusalem,
parcè che tu âs fat dut chest cuntune sentence juste
par vie des nestris colpis.
29 Propit! O vin pecjât, o vin vude tristerie
cuant che si sin slontanâts di te;
o vin pecjât un disordin, in dut,
no vin ubidît ai tiei comandaments;
30 no ju vin metûts in vore e no vin fat
daûr che tu nus vevis comandât par che nus les dut ben.
31 E cumò dut ce che tu nus âs mandât
e dut ce che tu nus âs fat,
tu lu âs fat seont une sentence vere.
32 Tu nus âs metûts tes sgrifis dai nestris nemîs,
cence leç e piês dai triscj,
di un re cence justizie e il plui trist ch’al è su la tiere.
33 E cumò nô no podìn nancje viergi bocje,
vergogne e disonôr ur à tocjât ai tiei fameis
e a chei che ti adorin.
34 Joi! No sta bandonânus par simpri,
pal afiet dal to non,
e no sta rompi il to pat!
35 No sta slontanâ di nô il to boncûr
par vie di Abram, to amì,
di Isac, to servidôr, e di Israel, to sant,
36 che tu ur âs fevelât disint
di moltiplicâ la lôr dissendence
come lis stelis dal cîl
e come il savalon ch’al è su la rive dal mâr.
37 Joi! Signôr, o sin deventâts i plui piçui
rispiet a ducj i forescj,
o sin umiliâts sun dute la tiere,
vuê, par colpe dai nestris pecjâts.
38 In chest moment no vin ni princip,
ni profete, ni sorestant, ni olocaust,
ni sacrifici, ni oblazion, ni incens,
ni un lûc par ufrîju denant di te par cjatâ boncûr!
39 Ma pal nestri cûr pintût
e pal nestri spirt umiliât,
ch’o podìn cjatâ acet
come cun olocauscj di rocs e di taurs
e come cun miârs di agnei di grasse.
40 Ch’e sedi cheste la nestre ufierte
denant di te in chest moment,
di fâle presince di te,
parcè che no ’nd è vergogne par chei che si fidin di te!
41 E cumò nô ti vignìn daûr cun dut il cûr,
o vin timôr di te e o lin cirint la tô muse.
No sta cuvierginus di vergogne!
42 Ma tratinus seont il to bonvolê
e seont la ricjece dal to boncûr!
43 Deliberinus pe tô potence, ch’e je un spetacul,
e dai glorie al to non, Signôr!
44 Ch’a cessin invezit svergognâts
ducj chei che ur fasin malegraciis ai tiei fameis;
ch’a sedin colmâts di vergogne
e la lôr fuarce ch’e vegni crevade
parcè che no puedin fâ plui nuie.
45 Ch’a cognossin che tu, Signôr, tu sês l’unic Diu,
plen di glorie sun dute la tiere”.
46 Ma i servidôrs dal re, che ju vevin butâts dentri, no sostavin di scjaldâ la fornâs cun nafte, cun pês, cun stope e cun stecs. 47 La flame e leve sù parsore de fornâs fint a corantenûf comedons 48 e slargjantsi a brusà i caldeus che si intivarin dongje de fornâs. 49 Ma l’agnul dal Signôr al lè jù te fornâs cun Azarie e cui siei compagns e al sovà fûr de fornâs lis flamis dal fûc, 50 fasint deventâ il for tant che un lûc svintulât, come ch’e soflàs la buerisine. Il fûc nancje no ju sfilià, no ur fasè nissun mâl di sorte e nissun dolôr.
51 Alore i trê, come une vôs sole, si meterin a laudâ, a glorificâ e a benedî Idiu te fornâs disint:
52 “Benedet sêstu, Signôr, Diu dai nestris paris,
laudât e puartât par in secula,
e benedet il to non sant e plen di glorie,
laudât e puartât par in secula.
53 Benedet sêstu tal to templi sant e plen di glorie,
laudât cence fin e puartât par in secula.
54 Benedet sêstu su la sente dal to ream,
laudât e puartât par in secula.
55 Benedet sêstu tu, che tu stagis i abìs
e che tu sês sentât parsore dai cherubins,
laudât e puartât par in secula.
56 Benedet sêstu te volte dal cîl,
laudât e puartât par in secula.
57 Benedît il Signôr, voris dutis dal Signôr,
laudaitlu e puartaitlu par in secula.
58 Agnui dal Signôr, benedît il Signôr,
laudaitlu e puartaitlu par in secula.
59 Cîi, benedît il Signôr,
laudaitlu e puartaitlu par in secula.
60 Aghis dutis dal cîl, benedît il Signôr,
laudaitlu e puartaitlu par in secula.
61 Fuarcis dutis dal Signôr, benedît il Signôr,
laudaitlu e puartaitlu par in secula.
62 Soreli e lune, benedît il Signôr,
laudaitlu e puartaitlu par in secula.
63 Stelis dal cîl, benedît il Signôr,
laudaitlu e puartaitlu par in secula.
64 Plois dutis e rosadis, benedît il Signôr,
laudaitlu e puartaitlu par in secula.
65 Aiars ducj, benedît il Signôr,
laudaitlu e puartaitlu par in secula.
66 Fûc e calôr, benedît il Signôr,
laudaitlu e puartaitlu par in secula.
67 Gîl e frêt, benedît il Signôr,
laudaitlu e puartaitlu par in secula.
68 Rosadis e gilugnis, benedît il Signôr,
laudaitlu e puartaitlu par in secula.
69 Glace e criure, benedît il Signôr,
laudaitlu e puartaitlu par in secula.
70 Gilugnis e nêfs, benedît il Signôr,
laudaitlu e puartaitlu par in secula.
71 Gnots e dîs, benedît il Signôr,
laudaitlu e puartaitlu par in secula.
72 Lûs e scûr, benedît il Signôr,
laudaitlu e puartaitlu par in secula.
73 Folcs e nûi, benedît il Signôr,
laudaitlu e puartaitlu par in secula.
74 La tiere ch’e benedissi il Signôr,
che lu laudi e lu puarti par in secula.
75 Monts e culinis, benedît il Signôr,
laudaitlu e puartaitlu par in secula.
76 Butui ducj de tiere, benedît il Signôr,
laudaitlu e puartaitlu par in secula.
77 Vualtris, risultivis, benedît il Signôr,
laudaitlu e puartaitlu par in secula.
78 Mârs e flums, benedît il Signôr,
laudaitlu e puartaitlu par in secula.
79 Balenis e dut ce ch’al sbrisse vie tes aghis,
benedît il Signôr,
laudaitlu e puartaitlu par in secula.
80 Ucei ducj dal cîl, benedît il Signôr,
laudaitlu e puartaitlu par in secula.
81 Bestiis dutis salvadiis e dumiestiis, benedît il Signôr,
laudaitlu e puartaitlu par in secula.
82 Fîs dai oms, benedît il Signôr,
laudaitlu e puartaitlu par in secula.
83 Vualtris di Israel, benedît il Signôr,
laudaitlu e puartaitlu par in secula.
84 Predis dal Signôr, benedît il Signôr,
laudaitlu e puartaitlu par in secula.
85 Servidôrs dal Signôr, benedît il Signôr,
laudaitlu e puartaitlu par in secula.
86 Spirts e animis dai juscj, benedît il Signôr,
laudaitlu e puartaitlu par in secula.
87 Vualtris sants e sclets di cûr, benedît il Signôr,
laudaitlu e puartaitlu par in secula.
88 Ananie, Azarie, Misael, benedît il Signôr,
laudaitlu e puartaitlu par in secula,
parcè che nus à tirâts fûr di chel altri mont,
nus à salvâts des sgrifis de muart;
nus à liberâts dal calôr de flame,
nus à liberâts dal fûc.
89 Disêt graciis al Signôr, parcè che al è bon,
parcè che il so boncûr al è par simpri.
90 Vualtris ducj ch’o adorais il Signôr,
benedît il Diu dai dius,
laudait e disêt graciis,
parcè che il so boncûr al è par simpri”.
91 Alore il re Nabucodonosor, dut sconsortât, al jevà sù di buride. Ur domandà ai siei fameis: “No vino butât chei trê oms tal fûc, peâts?”. I rispuinderin al re: “Po sigûr, re!”.
92 Lui al zontà: “Ve, jo o viôt cuatri oms dispeâts ch’a spassegjin tal mieç dal fûc cence vê nissune conseguence; il cuart po al à une muse precise di un fi dai dius”.
93 Daspò Nabucodonosor si sdongjà de bocje de fornâs cul fûc impiât e al berlà: “Sadrac, Mesac e Abdenego, servidôrs di Diu l’Altissim, saltait fûr e vignît chi!”. Alore Sadrac, Mesac e Abdenego a saltarin fûr dal fûc.
94 Satraps, prefets, governadôrs e fameis dal re si sdongjarin par viodi chei oms: il fûc nol veve podût fâ nuie sul lôr cuarp e i cjavei dal lôr cjâf no jerin stâts arsinîts, i lôr vistîts no jerin ruvinâts e nancje no puçavin di stiç.
95 Nabucodonosor al disè a fuart: “Benedet seial il Diu di Sadrac, di Mesac e di Abdenego, ch’al à mandât il so agnul e al à liberât i siei fameis che, fidantsi di lui, a àn disubidît al ordin dal re e a àn dât i lôr cuarps pluitost di servî e di adorâ altris dius fûr dal lôr Diu.
96 Pa la cuâl o ordeni che ducj i popui, gjernaziis e lenghis ch’a blestemaran cuintri dal lôr Diu, ven a stâi di Sadrac, di Mesac e di Abdenego, ch’a sedin fats murî e che lis lôr cjasis a sedin ridusudis a un grum di maseriis, parcè che nol è nissun altri Diu ch’al rivi a liberâ in chel mût li”.
97 Alore il re ur tornà a dâ l’incariche a Sadrac, a Mesac e a Abdenego te provincie di Babilonie.
L’arbul di Nabucodonosor
98 Il re Nabucodonosor a ducj i popui, gjernaziis e lenghis ch’a vivin sun dute la tiere: la vuestre pâs ch’e cressi simpri di plui!
99 Mi à parût di fâ cognossi i spiei e lis grandis robis che Diu l’Altissim al à fatis par me.
100 Cetant grancj ch’a son i siei spiei!
E i siei meracui ce spetacul ch’a son!
Il so ream al è un ream eterni
e la sô potence e dure
di une ete in chê altre.
Notis:
- 3,1 - Il test nol furnìs une date.
- 3,5 - Ogni funzion e jere vierzude dal sun di struments musicâi. I nons dai struments a son dibot ducj di divignince greche.
- 3,6 - Sometisi ai dius di Nabucodonosor al voleve dî sometisi al re, e la stesse robe par un ch’al disubidive.
- 3,15 - Une rogance e une sfide compagne le vevin vude i mes di Senacherib denant des muris di Gjerusalem (2 Re 18,33-35).
- 3,29 - Tai tescj dopo dal esili, il sens dal pecjât coletîf e la confession de colpe di dut un popul a son come un leit-motiv.
- 3,35 - Chest titul di “amì di Diu” (al sarès “benvolût di Diu”) si cjatilu in Is 41,8 e te letare di Jacum (2,23). Al è restât vîf te tradizion arabe e mussulmane.
- 3,47 - Corantenûf comedons a saressin un vincjedoi metris.
- 3,49 - L’agnul dal Signôr al è chel che, tal saltâ fûr dal Egjit, al vuardave la marce di Israel (Es 12,23). Si trate di une manifestazion de presince di Diu. Cul timp i agnui a son stâts personificâts.
- 3,51-90 - Fra cheste grande cjante e la preiere di Azarie and è plui di une diference. No je une cjante di pinitince ma di laut, e no partìs de storie dal popul ebraic ma e invide il mont intîr, chel che si viôt e chel che no si viôt, a laudâ il Signôr.
- 3,91 - Il test al torne in lenghe aramaiche e il verset al sarès il 24.
- 3,95 - “A àn dât i lôr cuarps”.
- 3,96 - Cheste adesion de part di un re forest e di dut il so ream no je mâi stade, nancje plui indenant, sot di Antioc IV. E je vere invezit sul plan escatologjic: tai ultins timps ducj i rês e i popui de tiere a ricognossaran il Diu di Israel.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Matieu
Cjapitul 1
il vanzeli de INFANZIE
La gjenealogjie
1 1 Gjenealogjie di Gjesù Crist, fi di David, fi di Abram. 2 Abram al gjenerà Isac; Isac al gjenerà Jacop; Jacop al gjenerà Gjude e i siei fradis. 3 Gjude al gjenerà Fares e Zare, di Tamar; Fares al gjenerà Esrom; Esrom al gjenerà Aram. 4 Aram al gjenerà Aminadab; Aminadab al gjenerà Naasson; Naasson al gjenerà Salmon. 5 Salmon al gjenerà Booz, di Racab; Booz al gjenerà Obed, di Rut. Obed al gjenerà Jesse; 6 Jesse al gjenerà il re David.
David al gjenerà Salomon, di chê ch’e e jere stade la femine di Urie. 7 Salomon al gjenerà Roboam; Roboam al gjenerà Abie; Abie al gjenerà Asaf. 8 Asaf al gjenerà Gjosafat; Gjosafat al gjenerà Joram; Joram al gjenerà Ozie. 9 Ozie al gjenerà Joatam; Joatam al gjenerà Acaz; Acaz al gjenerà Ezechie. 10 Ezechie al gjenerà Manasse; Manasse al gjenerà Amos; Amos al gjenerà Gjosie. 11 Gjosie al gjenerà Jeconie e i siei fradis intant de depuartazion in Babilonie.
12 Dopo de depuartazion in Babilonie, Jeconie al gjenerà Salatiel; Salatiel al gjenerà Zorobabel. 13 Zorobabel al gjenerà Abiud; Abiud al gjenerà Eliacim; Eliacim al gjenerà Azor; 14 Azor al gjenerà Sadoc; Sadoc al gjenerà Achim; Achim al gjenerà Eliud; 15 Eliud al gjenerà Eleazar; Eleazar al gjenerà Matan; Matan al gjenerà Jacop. 16 Jacop al gjenerà Josef, l’om di Marie; di jê al è nassût Gjesù, che lu clamin Crist.
17 Partant il numar di dutis lis gjenerazions al è: di Abram a David cutuardis gjenerazions; di David a la depuartazion in Babilonie cutuardis gjenerazions; de depuartazion in Babilonie fint a Crist cutuardis gjenerazions.
Lc 1,27; 2,5
La nassite di Gjesù
18 La nassite di Gjesù e je sucedude cussì: sô mari Marie e jere imprometude a Josef; ma prime che lôr a tacassin a stâ insieme, al sucedè che jê e veve cjapât sù midiant dal Spirtu Sant. 19 Josef, il so om, ch’al jere just e nol voleve disonorâle denant di ducj, al decidè di mandâle indaûr di scuindon. 20 Cuant che al veve za cjapade cheste decision, ve che un agnul dal Signôr i comparì in sium par dîi: “Josef, fi di David, no sta vê pôre a cjoli cun te Marie, la tô femine: ce che al è stât gjenerât in jê al è opare dal Spirtu Sant. 21 E parturissarà un frut e tu i metarâs non Gjesù; al sarà lui di fat che al salvarà il so popul dai siei pecjâts”.
22 Dut chest al è sucedût par che si colmàs ce che il Signôr al veve dit midiant dal profete:
23 Ve, la virgjine e cjaparà sù e a parturissarà un fi
che i metaran non Emanuel,
ch’al vûl dî Diu cun nô . 24 Disveât dal sium, Josef al fasè come che i veve ordenât l’agnul dal Signôr e al cjolè cun sè la sô femine; 25 ma nol lè dongje di jê fintremai a la nassite dal fi, che i metè non Gjesù.
Lc 2,1-7
Notis:
- 1,2 - “Al gjenerà” nol vûl dî che si trati simpri o par fuarce di un fi, ma ancje di un nevôt o di un dissendent di chê gjernazie. Inte gjenealogjie di Luche, a partî di David, i nons a son ducj diferents (Lc 3,23-37)
- 1,17 - Pai ebreus certs numars, soredut il siet, a àn un significât religjôs e simbolic di perfezion o completece. Matieu, che al cognòs benon la mentalitât e la culture ebraiche, al divît la gjenealogjie di Gjesù in trê cjaps di cutuardis vons da l’une, vadì dôs voltis siet.
- 1,18 - Pes costumancis dai ebreus, “imprometude” al è tant che “sposade”, impegnade cuntun om a ducj i efiets.
- 1,20 - Matieu al ripuarte cinc di chescj “siums” che a son alc di plui e di diferent dai nestris. “Spirtu Sant”: Spirt di Diu, che al à fat, cu la sô fuarce di creadôr, ce che Marie e puarte tes sôs vissaris.
- 1,23 - Is 7,14.


text:
Bit
Il bit al è la abreviazion de espression inglês binary digit, o sei cifare binarie, une informazion che e po cjapâ dome doi valôrs: 0 e 1. Par esempli, il numar 10010111 al è lunc 8 bits. Lis cifris binariis a son unitâts di base par memorizâ informazions e te teorie de informazion.
Il bit al è ancje la unitât di misure de cuantitât di informazions. Il simbul al è bit, o b.
Il bit sicu cifare binarie[cambie | modifiche il codiç]
In chest contest, il bit al rapresente la unitât di definizion di un stât logjic. Al è definît ancje sicu unitât elementâr de informazion che po jessi tratade di un ordenadôr. La rapresentazion logjiche dal bit e po contignî dome i valôrs {0, 1}. Ai fins de programazion al è ûs comun intropâ secuencis di bit in entitâts plui vastis, che puedin assumi valôrs in intervai plui amplis di chel permetût di un bit sol. Chescj trops a contegnin par solit un numar di stringhis binariis pari a une potence binarie; il plui cognossût al è il byte, che al corispuint a 8 bit, e che al costituîs la unitât di misure plui doprade tal cjamp informatic.
Il bit sicu cuantitât di informazion[cambie | modifiche il codiç]
In chest contest, il bit al rapresente la unitât di misure de cuantitât di informazion.
Cheste idee di bit e je stade introdusude de teorie de informazion par mieç di Claude Shannon tal 1948, e e je usade tal cjamp de compression di dâts.
Un bit memorizât al è come un interutôr; al po assumi il valôr "impiât" (1) o "distudât" (0). Plui in gjenerâl, il bit al è la cuantitât di informazion necessarie a distingui i doi stât l'un dal altri.


text:
Ogni robe ca ti po capità ta vite, sa dure poc a e miôr: sa è une robe brute …. parceche a è brute, sa è biele….. parceche ogni biel bal al stufe; cussì al è nassût il CD "Miôr curte, cjançons in mancul di 3 minûts" e dutes la cjançons, pûr durant cussì poc, a an un argoment e un rangjament completamentri difarent une da che ate. Par l'autôr la plui grande sodisfazion a sarès di fales cjantà da int sot la doce la matine, o tai moments di relax come sa fossin normâls cjançons italianes o ingleses. Las peraules e las musiches origjinai a son stades scrites da Aldo Rossi cul furlan di Plan Darte misclicjât. I argoments tratàs a son chei da vite di ogni di o da tradizion furlane e di seguit i fasin une piçule descrizion dai argoments:
Crazy bob: sigle uficiâl da cuinte edizion da manifestazion "Crazy bob" sul Zoncolan dal 10 al 12 di Març 2006; scrite in inglês e furlan colpe la globalizazion;
Download: cjançon ispirade da ducj i navigadôrs Furlans ator pe ret, ingredeâts tra file, servers e conessions;
Meteo Triestin: la querelle tra Triestins e Furlans a passe par il meteo regjonâl dal Giornale radio das 7 e 20 da matine; divertent;-))
Tvb tvb: storie d'amôr tra adolessents via messagins sms e come dut chel ca riguarde i adolessents une piçule tragjedie; intense :-p
Cjalde che sere: la sere dal 6 Mai 1976 tai voi di doi frutàs che che sere a erin a morosà a tor par Glemone; il teremot come no tu lu vorès mai imagjinât;
Il mal dal madon: la storie di un furlan colpît da "ataviche" malatie dal furlan, la voe di madon e di vuleisi fa la cjase; divertent;-))
Frico: cjançon ca plas veramenti a ducj e ca propon une nove ricete pal frico: dopo chel friabil e chel morbit, ecco il frico cun la.....;-))
Stude la lus: fa l'amôr, une das pocjis robis che al è miôr ca no setin curtes encje par no fa brutes figures; sensuâl e al stes timp romantiche
Nouvelle cuisine: met un furlan a cene in un locâl di cusine francese e il risultât lu scoltais ta cjançon; da une storie realmente sucedude:-)
Code: storie di un tipo rabiôs par vei fat pasà denant une tipe in code che dopo i tire il pac... e ce pac di chei ca brusjin; rabiose:-p
Mi an rapinât: la vere storie dal passaç Lira-Euro jodût traviers il tacuin che al reste simpri vueit cence savei cemût; un grum simpatiche;-))
I agns pasaz: bonus track lungje, cun pinsîrs ca cirin tai agns pasaz la fuarce par frontà il doman; un grum difarent da che ates
Credits:
Pensât, scrit, metût adun, mixat e prodot da Aldo Rossi tra il Zenâr 2003 e il Jugn 2005, "Crazy bob" e "Download" tra Nadal 2005 e Zenar 2006. Ducj i struments e i computers son stas sunâts e programâts da Aldo Rossi e encje il mastering fat a Tumieç. Las peraules e las musiches origjinai a son stades scrites da Aldo Rossi. Las fotografies a son di Luca D'Agostino. Design dal CD di Igor Tullio.
Aldo Rossi al vûl ringrazià: Silvia e Francesco pa soportazion; Rudy Selenati: par dut ce cal sa lui e par vêmi dât l'idee da cjançon "Nouvell Cousine" (mai scometi cun lui); Luca d'Agostino: al à fat meracui (visto il soggetto da fotografare); Pamela: la parone da cotule (e dal sot cotule) in copertine; Igor Tullio: par vei sistemât la grafiche dal CD e encje un poc las mes idees in materie; grazie a Tullio Durigon pa delicatece cal à tal presentà la mes cjançons; Monica Tallone: ce furtune veti incontrade.


text:
Açâr
L'Açâr e je une leghe di fier misturât cuntune percentuâl di carboni che e va dal 0,008 al 1,76%.
Il fier al è un metal cedevul e facil di lavorâ ma cun pocje resistence. Il carboni i dâ durece e resistence. A secont de percentuâl di carboni si àn dai tips diferents di açâr. Cuant che la percentuâl di carboni e je alte la leghe e je une vore dure ma crevadice, cuntune percentuâl di carboni basse e je mancul dure ma mancul crevadice.
Inte leghe a si puedin cjatâ di spes altris materiâi, cualchidun a si misture intal procès di combustion, come par esempli il solfar o il fosfar, altris a vegnin zontâts a pueste par miorà la leghe. Al è il câs dal nichel, dal crom, dal molibden e altris.
L'açâr al à une grande impuartance inte economie moderne. Ogni àn si fasìn intal mont un 500 milions di toneladis de leghe.


text:
Uran
Inte mitologjie greghe, Uran (par grêc Oὐpavός Ouranós, «stelât, firmament») al è une divinitât primordiâl, personificazion dal cîl.
Uran al è la personificazion dal Cîl tant che element fertil. Inte opare di Esiodi, Teogonie, al è fi e coniugât di Gjee (la Mari Tiere). Altris poemis e contis a fasin il fi di Etar (il Cîl superiôr), cence che, in cheste tradizion che e va daûr ae Titanomachie, al sedi pandût il non de mari.
Daûr de tradizion esiodee Uran si à unît cun Gjee e le à fecondade butant sù di cheste gotis fertilis di ploie, dant cussì vite aes primis divinitâts mostruosis: i Titan, i ciclop e i arogants ecatonchir.
Inte pôre di vignî dispodestât dai siei fîs fuarts, ju butave, man a man che a nassevin, intal Tartar, vâl a dî intes vissaris di Gjee, che, cun orôr di chel at, e à persuadût so fi Cron, l'ultin dai dodis titans gjenerâts di Uran, a rivoltâsi a sô pari cuntun falcet adamantin. Cussì Uran, cjapât di sorprese dal fi propri intant che al steve par unîsi di gnûf in amôr cun Gjee, al fo spadât. De sô nature butade intai mârs dongje di Cipri e de sbrume marine che si è formade e je nassude Afrodite, intant che lis sôs gotis di sanc che a colarin par tiere a àn fecondât une ultime volte la Tiere, dant vite aes Erinis, ai Zigants e aes Ninfis Meliis.


text:
Baviere
La Baviere,o Stât Libâr di Baviere(todesc:Bayern o Freistaat Bayern)al e un dai 16 Stâts federâts de Gjermanie.Logade in tal sud dal Paîs,ai a une superficie di 70551 km² e une popolazion di 12 500 000 abitants e al e il prim stât par estension e il second par popolazion e impuartance economiche dopo il Nord Ren-Vestfalie.La so capitâl e citât plui impuartante ai e Munic che ai e la tierçe citât todesche par popolazion.
Gjeografie[cambie | modifiche il codiç]
La Baviere ai a dentri i siei cunfins três cjadenis montuosis:
- lis Alps bavarests al sud;
- lis Prealps fin tal Danubio cun trê grainç lats de l'Alte Baviere;
- lis Monts Mittelgebirge in te Baviere dal est;
- lis colinis dal Giura.
Storie[cambie | modifiche il codiç]
La Baviere a je vignude prime abitade dai Celts ma al fo grasie ai Romans,dulà che ai an fondât citâts come Auguste,Ratisbone e Passavie,che la regjon ai e deventade un impuartant centri economic e cultural.La lenghe e culture todescje a son rivadis in Baviere cun lis invasiôn teutonichis e dal popul dai Baiuvars,da la Boemie,che ai an dât il non al la regjon.Par dût il XVI,XVII e XVIII secul,la Baviere ai e state protagoniste di guerîs e invasions,tal 1810 a devente un ream grasie a Napoleon Bonaparte inglobant la Franconie.Tal 1871 a si unisç al Imperi Todesc sot il control da Prussie e tal 1918,cun l'armistizi de Gjermanie ca al scatene une rivoluzion, a devente un stât socialist.Tal 1919 al ven inglobat a la Republiche di Weimar. In tal stes an,Adolf Hitler che al veve cjapat la residence a Munic, a si iscrif al Partit Nazionalsocialist Todesc dai Lavoradors e tal 1923 si unis al fallimentâr Putsch di Munic.Dopo la guere,tal 1945, al entre tal ragjo di control dai americans par poi deventà un Bundesland tal 1948.
Politiche e suddivision aministrative[cambie | modifiche il codiç]
La Baviere ai a un parlament (Landtag) unicamerâl.Fin tal 1999 al esisteve ancje un "Senat" dulà che a vegnivin scielgius membris dai grups economic e sociai privilegiâs de Baviere.Tal 1998 il Senat al e stat abolit con un referendum.Attualmentri il Ministri-prsident al e Markus Söder.
La Baviere ai e dividude in 71circondaris (Landkreise) e 25 citâts extracircondarialis (Kreisfreie Städte).
Par lei la liste dai 71 circondaris,i veis di la chi→→→Circondaris de Baviere
I circondaris a si ragrupin in distrets governatîfs che a son 7:
- Basse Franconie (Unterfranken)
- Alte Franconie (Oberfranken)
- Franconie di Mieç (Mittelfranken)
- Svevie (Schwaben)
- Alt Palatinât (Oberpfalz)
- Alte Baviere (Oberbayern)
- Basse Baviere (Niederbayern)
Lis citâts circondarials a son 25:
Economie[cambie | modifiche il codiç]
La Baviere ai e il second land todesc par contribut a le economie nazionâl e il so reddit pro-capit al supere il 36% da medie europeane.I setors di punte a son il tierçiari (bançhis,sigurazions,turism,intratteniment) e il secondari(autos,motos,microeletroniche,chimiche,mode).L'agricolture in Baviere ai e la plui impuartante da dute la Gjermanie.LA Baviere ai e ancje impuartante parce che a ospite lis sedis operativis de Audi,BMW,Siemens,Allianz,Munich Re,Adidas e Puma.
Religjôn[cambie | modifiche il codiç]
Ancje se in cualchi zone de Franconie a son presints piçulis comunitâts evangelichis,la Baviere ai e simpri stade popolade da une magjorance cristiane catoliche.Fin al XIX secul i comuns dulà che a si podevin contà lis comunitâts ebraichis a erin in Svezie e Franconie ma ancje in citàts libares come Ratisbone,Auguste,Norimberghe.Cun il re Massimiliân Josef lis minorancis ebraichis a vegnin tuteladis e a crescin.La crescite però a si bloche cun l'avegnude da le ditature nazionalsocialiste.Dopo la guere però il numar di ebreus al e in costant aument grasie as lor migrazions da ex-Union Sovietiche viersi la Baviere. A Munic il 9 di Novembar 2006 (date scielgiude par ricordâ la "notte dei cristalli" del 1938) ai e dtade viergiude une sinagoge in centri citât. A son presints ancje cualchi comunitât islamiche ma in numar inferiôr a chealtris.
*Comprindut il Palatinât.
Culture e imni[cambie | modifiche il codiç]
La culture bavarese ai e famose par la grande fieste dall'Oktoberfest.La fieste che a cor da lis primis setemanis di setembar ai prins dîs di otubar,a si festegje dal 1810 in ricorrence al matrimoni dal re Luduì I di Baviere cun la principese sassone Theresa di Sassonie-Hildburghausen.
L'imni federâl de Baviere al e Bayernhymne.


text:
Bonaldo Stringher
Bonaldo Stringher (pronunzie «stringhèr») (Udin, ai 18 di Dicembar dal 1854 – Rome, ai 24 di Dicembar dal 1930) al fo statistic, bancjari, diretôr e prin governadôr de Bancje di Italie, parlamentâr e ministri dal tesaur.
Nassût in une famee de medie borghesie al studià tal Istitût Tecnic di Udin e daspò te gnove “Regia Scuola Superiore di Commercio” di Vignesie. A 21 agns al ven clamât a Rome di Luigi Bodio come “uficiâl straordenari di statistiche”. Al comence cussì une luminose cariere te aministrazion publiche, a 26 agns al è za tal grup dai funzionaris talians che a partecipin a la conference monedarie di Parîs.
A 33 agns al deventà cjâf di division dal ministeri des financis. Tal 1888 al deventà professôr universitari di Siencis de Financis a Rome, fin alore i soi lavôrs a jerin stâts publicâts anonims tal so lavôr te aministrazion. Tal 1892 al deventà Ispetôr Gjenerâl dal ministeri des financis e al preparà la leç bancjarie dal 1893 che al riformà il sisteme talian scjassât di une schirie di scandui e faliments.
Tal 1898 al vignì a fâ part dal Consei di Stât, val a stâi la cime de cariere di un public funzionari de epoche. I furlans a vevin une vore di braure par lui e par chel al fo elet parlamentâr tal coleç eletorâl di Tarcint e Glemone.
Tal 1900 al deventà diretôr gjenerâl de Bancje di Italie, lu restarà fin al 1928. Cuant che al fo istituît il rûl di governadôr al fo il prin a jessi nomenât (lu fo dal 1928 a le so muart tal 1930). Al fo une des plui impuartantis personalitâts dal mont bancjari talian.
Leams esternisModifiche
- (francês) [1]


text:
- Esperti nella comunicazione visiva
- INSEGNE
- Insegne luminose a Milano
- Insegne luminose Cinisello Balsamo
- Insegne luminose Corso Buenos Aires Milano
- Insegne luminose Duomo Milano
- Insegne luminose Legnano
- Insegne luminose Milano
- Insegne luminose Milano Centro
- Insegne luminose Milano Duomo
- Insegne luminose Milano San Babila
- Insegne luminose Porta Venezia Milano
- Insegne luminose Rho Fiera
- Insegne luminose Rozzano
- Insegne luminose Sesto San Giovanni
- All
Insegne luminose Milano San Babila
Siamo un'azienda specializzata nella progettazione e vendita di Insegne luminose Milano San Babila. Avvalendoci di un team di tecnici … [Leggi di più...] infoInsegne luminose Milano San BabilaLearn More


text:
Une conte di viaç, tra dôs i’sulis: le Sardegne, circondade dal mâr, sensazion di infinît e di viertidure totâl viers il discognossût, e l’Umbrie, i’sule circondade dai monts che si alcin solitaris, come a protezi le nestre vite. Doi diferents univiers, doi monts ancestrâi lontans, tra le lenghe sarde, sforcîr preziôs di siums e desideris, e un’atre lenghe, che dal dialet eugubin e rive al talian.
Formazion:
Paolo Ceccarelli – ghitare classiche e acustiche,
Goffredo degli Esposti – pive, kaval, flaut dopli, doppibuttafuoco;
Lorenzo Cannelli – pianoforte e laouto cretese;
Francesco Savoretti – percussioni mediterranee.